16 meninggal dunia, 27.6 peratus kematian pesakit 80 tahun ke atas

Sembilan negeri semalam merekodkan kes kematian akibat komplikasi Covid-19 menjadikan kumulatif sejak awal 2020 lalu meningkat kepada 31,869 kes, termasuk 6,427 kes yang dikategorikan sebagai ‘brought in death’ (BID).

Jumlah itu direkodkan setelah 16 pesakit meninggal dunia, termasuk dua daripadanya adalah kes BID, dalam tempoh 24 jam semalam.

Untuk tempoh seminggu lalu, 27.6 peratus kematian di seluruh negara melibatkan pesakit berusia 80 tahun dan ke atas, diikuti 21.0 peratus (60-69 tahun); 19.1 peratus (70-79 tahun); 15.2 peratus (50-59 tahun); 11.4 peratus (40-49 tahun); 3.8 peratus (30-39 tahun); dan 1.9 peratus (18-29 tahun).

Mengikut statistik laman sesawang Covidnow yang dikemas kini tengah malam tadi, Selangor kekal merekodkan kes kematian tertinggi dalam kalangan negeri-negeri lain, dengan mencatat empat kematian.

Sehingga semalam negeri itu merekodkan 803,624 kumulatif positif, dengan 782,988 pesakit telah sembuh, 10,035 kematian, dan 10,601 kes masih aktif.

Daripada jumlah kes aktif itu, 8,895 pesakit menjalani kuarantin di rumah; 1,031 ditempatkan di PKRC; 648 dimasukkan ke hospital; dan 27 dirawat di unit rawatan rapi (ICU) dengan 11 daripadanya memerlukan alat bantuan pernafasan.

Sejak Februari lalu hingga semalam, lebih 12.11 juta dos vaksin telah diberikan kepada penduduk selangor dengan 4,783,037 atau 94.5 peratus individu telah lengkap divaksinasi, 4,849,790 atau 95.7 peratus menerima sekurang-kurangnya satu dos, dan 2,495,615 atau 44.7 peratus menerima dos penggalak.

Sementara itu, Sabah pula merekodkan tiga kematian semalam, diikuti masing-masing dua di Negeri Sembilan dan Pulau Pinang; dan masing-masing satu di Johor, Kedah, Kelantan, Perak serta Kuala Lumpur.

Tiada kes kematian dicatat di Melaka, Pahang, Perlis, Sarawak, Terengganu, Labuan dan Putrajaya.

Sehingga semalam, negara merekodkan 2,824,973 kumulatif positif. Daripada jumlah itu, 2,750,261 pesakit telah sembuh, manakala 42,843 kes lagi masih aktif.

Daripada jumlah kes aktif itu, 35,554 pesakit menjalani kuarantin di rumah; 4,278 kes ditempatkan di PKRC; 2,862 dimasukkan ke hospital; dan 149 dirawat di ICU, termasuk 71 daripadanya yang memerlukan alat bantuan pernafasan.

Sejak Februari tahun lalu hingga semalam, seramai 25,691,872 individu atau 78.7 peratus populasi negara telah lengkap divaksinasi, 26,054,094 atau 79.8 peratus menerima sekurang-kurangnya satu dos, dan 10,235,759 individu lagi menerima dos penggalak.

Sepanjang minggu ini, sebanyak 26.2 peratus individu berusia 18 hingga 29 tahun dijangkiti Covid-19, diikuti 19.5 peratus (30-39 tahun); 11.1 peratus (40-49 tahun); 10.7 peratus (12-17 tahun); 9.1 peratus (50-59 tahun); 8.8 peratus (5-11 tahun); 6.1 peratus (60-69 tahun); 5.2 peratus (0-4 tahun); 2.4 peratus (70-79 tahun); dan 0.8 peratus (80 tahun ke atas).


Rakyat Malaysia kunjungi Thailand positif Covid-19

Thailand merekodkan 9,351 jangkitan baharu Covid-19 dan 56 kematian hari ini, turun berbanding 9,742 kes positif dan 74 kematian yang dicatatkan semalam, lapor Pusat Pentadbir Situasi Covid-19 (CCSA).

Sehingga tengah hari tadi, Bangkok mencatat jumlah jangkitan baharu tertinggi apabila merekodkan 929 kes, diikuti wilayah Songkhla (682); Nakhon Si Thammarat (582), Pattani (511), Yala (487) dan Chiang Mai (461).

Enam daripada jangkitan baharu itu adalah kes import yang melibatkan empat rakyat Kemboja, dan masing-masing satu dari Switzerland serta Malaysia.

Bangkok juga mencatatkan lima kematian diikuti masing-masing empat di Phuket dan Rayong, masing-masing tiga di Samut Prakan, Nonthaburi, Songkhla, Chon Buri dan Sa Kaeo.

CCSA berkata sehingga semalam seramai 101,000 menerima rawatan Covid-19 di hospital, termasuk 2,432 yang menghidap jangkitan serius, dan 546 lagi memerlukan alat bantuan pernafasan.

Sejak 1 April, ketika gelombang ketiga Covid-19 bermula, Thailand merawat 1,821,619 pesakit Covid-19, dengan 1,703,301 telah sembuh.

Sejak pandemik Covid-19 bermula awal tahun lalu, Thailand mencatat 1,850,482 kes positif, dengan 1,730,727 telah sembuh sepenuhnya.

Jumlah kematian pula kini mencecah 18,755 kes, kata CCSA.

Sementara itu, Thailand juga menamatkan perintah berkurung di 17 wilayah, termasuk Bangkok, mulai 31 Oktober ini, langkah yang dilihat bertujuan menyokong semula industri pelancongan di negara itu.

Arahan menamatan perintah berkurung yang dikuatkuasakan mulai 11 malam hingga 3 pagi itu dikeluarkan Perdana Menteri, Prayut Chan-o-cha.

Thailand akan membuka semula sektor pelancongannya kepada rakyat asing yang lengkap divaksin mulai 1 November ini. – Agensi


Jangkitan Covid-19 di enam negeri naik, Selangor catat 1,528 kes baharu

Sekurang-kurangnya enam negeri dan Wilayah Persekutuan merekodkan peningkatan jangkitan Covid-19 dalam tempoh 24 jam sehingga 12 tengah hari tadi, menurut statistik dikeluarkan Jabatan Kesihatan setiap negeri kecuali Melaka dan Labuan.

Bagaimanapun kadar kenaikan hanya di antara dua hingga 11 kes berbanding dalam tempoh sama semalam.

Sabah merekodkan kenaikan daripada 543 kes semalam kepada 545 kes hari ini, diikuti Johor (499 kes baharu, 497 semalam); Pulau Pinang (367 kes baharu, 356 semalam); Pahang (362 hari ini, 358 semalam); Putrajaya (91 hari ini, 82 semalam); dan Perlis (19 hari ini, 16 semalam).

Selangor kekal merekodkan jumlah tertinggi jangkitan walaupun mencatatkan penurunan daripada 1,737 kes semalam kepada 1,528 kes hari ini, termasuk 15 kes yang dikesan di penjara.

Sehingga semalam negeri itu mencatat 17,404 kes aktif dengan 14,867 pesakit menjalani kuarantin di rumah; 1,393 ditempatkan di PKRC; 1,051 dimasukkan ke hospital; dan 93 dirawat di ICU, termasuk 50 pesakit yang memerlukan alat bantuan pernafasan.

Setakat ini Selangor mencatat 738,923 kes positif dengan 711,799 pesakit sembuh, dan 9,723 kematian.

Terdahulu, Ketua Pengarah Kesihatan Tan Sri Dr Noor Hisham Abdullah memaklumkan 5,859 kes baharu dikesan hari ini berbanding 6,355 semalam.

Angka itu menjadikan kumulatif sejak awal tahun lalu sehingga hari ini sebanyak 2,581,747, dengan 2,482,284 kes sembuh, dan 29,937 kematian.

Sementara itu beliau memaklumkan hanya satu kluster baharu direkodkan dalam tempoh 24 jam sehingga 12 tengah hari tadi, menjadikan keseluruhannya 5,878 kluster dengan 5,638 telah ditamatkan dan 240 kluster lagi masih aktif.

Menurutnya, sebanyak 102 atau 1.7 peratus daripada jumlah kes baharu hari ini melibatkan pesakit kategori 3, 4 dan 5, manakala 5,757 kes (98.3 peratus) lagi adalah terdiri daripada kategori 1 dan 2.

Katanya, seramai 529 pesakit kini dirawat di unit rawatan rapi (ICU) dengan 261 memerlukan alat bantuan pernafasan.

Daripada 5,859 jangkitan baharu hari ini, 5,840 adalah kes tempatan, termasuk 211 daripadanya bukan warganegara, dan 19 kes import yang turut melibatkan enam bukan warganegara.


OPR: Bank juga umum kaji kenaikan bayaran pinjaman

Bank Negara Malaysia (BNM) semalam mengumumkan kenaikan kadar dasar semalaman (OPR) sebanyak 25 mata asas.

Susulan itu, beberapa bank utama dalam negara sudah mengumumkan akan mengkaji kadar bayaran balik pinjaman selepas pengumuman BNM semalam.

Terbaharu, kadar asas standard bagi Hong Leong Bank dan Hong Leong Islamic Bank akan berada pada 3.00 peratus berkuat kuasa 9 Mei ini.

Bank itu dalam satu kenyataan hari ini berkata kadar asas dan kadar asas Islam akan disemak semula kepada 3.88 peratus berbanding 3.63 peratus sebelumnya.

Begitu juga pinjaman serta pembiayaan berdasarkan kadar pinjaman asas dan kadar pembiayaan Islam akan disemak semula kepada 6.89 peratus daripada 6.64 peratus.

“Pelarasan kadar itu adalah sejajar dengan perubahan OPR terbaharu,” kata bank itu.

Selain itu, Public Bank turut akan menaikkan kadar asas standard (SBR), kadar asas (BR) dan kadar pinjaman asas (BLR)/ kadar pembiayaan asas (BFR) sebanyak 0.25 peratus berkuat kuasa pada 8 Mei 2023.

Bank itu dalam kenyataan semalam berkata, langkah tersebut adalah sejajar dengan kenaikan terkini OPR oleh BNM.

“SBR Public Bank adalah 3.00 peratus seiring dengan OPR tersebut, manakala BR akan dinaikkan kepada 3.52 peratus daripada 3.27 peratus.

“BLR/FLR akan dinaikkan kepada 6.72 peratus daripada 6.47 peratus,” menurut Public Bank.

Pada masa sama, kadar deposit tetap bank ini akan turut diselaraskan meningkat berkuat kuasa pada tarikh yang sama.


Ringgit lebih rendah berbanding baht Thailand, rupiah Indonesia

Ringgit ditutup rendah hari ini (Khamis, 16 Mac 2023) berbanding dolar Amerika Syarikat (AS) di tengah-tengah ketidaktentuan yang berpanjangan dalam sistem perbankan global, kata penganalisis.

Pada jam 6 petang, mata wang tempatan susut kepada 4.5005 berbanding satu dolar AS.

Penganalisis itu menyatakan bahawa pasaran tukaran asing (forex) Asia terjejas oleh ketidaktentuan yang berpunca daripada kebimbangan mengenai kedudukan kewangan salah sebuah bank terbesar di dunia, Credit Suisse, dan isu berterusannya.

Dalam pada itu, pasaran kini memberi perhatian kepada sebarang kenyataan Rizab Persekutuan AS (Fed) berhubung dasar monetarinya untuk bulan-bulan akan datang.

“Keputusan kadar faedah seterusnya hanya akan dibuat Rabu depan, dan kemungkinan pasaran akan terkurung sedikit sehingga itu,” kata penganalisis menurut laporan Bernama.

Sementara itu, ringgit juga didagangkan kebanyakannya rendah berbanding sekumpulan mata wang utama lain.

Ringgit jatuh berbanding pound Britain kepada 5.4330 daripada 5.4292 pada penutup Rabu dan lemah berbanding yen Jepun kepada 3.3866 daripada 3.3405, tetapi meningkat berbanding euro kepada 4.7777 daripada sebelumnya 4.7777.

Begitu juga, mata wang tempatan turut didagangkan lebih rendah berbanding mata wang Asean.

Ringgit susut berbanding baht Thailand kepada 13.0737 daripada 12.9415 pada Rabu dan jatuh berbanding rupiah Indonesia kepada 292.30 daripada 291.20.

Mata wang tempatan susut berbanding dolar Singapura kepada 3.3399 daripada 3.3291 pada Rabu dan rendah berbanding peso Filipina kepada 8.20 daripada 8.15 sebelumnya.


Spray gun cegah virus Covid-19, benar atau mitos?

Sejak negara dilanda pandemik, rata-rata produk yang dijual bertujuan untuk memerangi wabak Covid-19 laris di pasaran.
Ini temasuklah hand sanitizer atau cecair pembasmi kuman, pelitup muka, topeng muka, sarung tangan dan sebagainya.

Terbaharu, timbul pula persoalan keperluan penggunaan spray gun atau alat penyembur khas untuk mengurangkan risiko jangkitan virus.

Bagaimanapun, penerangan Dr Sashini Seeni di forum kesihatan Malaysia, Doctor On Call, tiada kajian yang menunjukkan keberkesanan Nano Mist Spray dalam mengurangkan risiko jangkitan Covid-19.

“Oleh itu, anda digalakkan agar menggunakan bahan pencuci yang sebetulnya iaitu hand sanitizer  dengan peratusan alkohol yang disarankan iaitu 65 peratus ke atas.

“Selain itu, anda juga perlu untuk mengamalkan langkah pencegahan lain seperti mencuci tangan dengan sabun dan air,” katanya.

Dalam pada itu, Ketua Penolong Pengarah Bahagian Kawalan Penyakit Kementerian Kesihatan Malaysia, Dr. Izzar Anwari Abdul Khani  juga tidak menggalakkan untuk kita menggunakan ‘spray gun’ terutamanya di rumah. Katanya, ada risiko keselamatan yang ibu bapa perlu tahu apabila guna alat ini.

Adakah ‘spray gun’ selamat untuk digunakan?

Beliau menegaskan, penggunaan alat seperti itu perlulah digunakan oleh individu terlatih. Bahan kimia disinfeksi yang digunakan pula mestilah yang telah disahkan selamat.

Penggunaan juga perlulah sangat berhati-hati terutamanya apabila berdekatan dengan tempat penyediaan makanan atau tempat kanak-kanak bermain. Ini kerana risiko kepada pendedahan bahan kimia disinfeksi boleh memudaratkan anggota badan termasuklah kulit, mata dan pernafasan.

“Kesan lebih buruk jika ia digunakan pada tempat penyediaan makanan atau tempat kanak-kanak bermain. Pengendalian alat itu perlulah dikendalikan oleh individu yang terlatih kerana setiap alat tersebut mempunyai cara berbeza dan selamat untuk digunakan,” ujarnya.

Beliau menyimpulkan, orang ramai disyorkan supaya mengguna cara disinfeksi normal sahaja kerana ia sudah memadai seperti lap dengan cecair nyah kuman atau botol penyembur nyah kuman biasa sahaja kerana itu lebih selamat digunakan.

“Sekarang ini, banyak jualan pada produk ‘spray gun’ untuk nyah infeksi (disinfection) permukaan-permukaan di rumah. Di pasaran ada banyak jenis alat semburan ini bergantung pada harga. Antaranya ‘electrostatic sprayer’, ‘fogger’, ‘misters’, atau ‘vaporizer’,” jelasnya.

Tambah Dr. Izzar, alat ini berfungsi dengan menukar cecair kimia disinfeksi ke bentuk aerosol, lalu ia juga akan berada lama di ruang udara terutamanya jika kawasan itu tidak mempunyai sistem pengalihan udara yang bagus.

“Bahan kimia dalam bentuk aerosol ini boleh memudaratkan kulit, mata atau pernafasan kita. Penggunaan produk ini tidak dihalang untuk digunakan, digalakkan atau tidak digalakkan namun, apa yang boleh dikatakan, jika ia digunakan hendaklah sangat berhati-hati,” katanya.

Dalam kebanyakan keadaan, mencuci permukaan dengan sabun sudah cukup untuk mengurangkan Covid-19.

Lepas itu kalau mahu lebih sikit, lakukan disinfeksi dengan kaedah biasa seperti lap dengan cecair, tisu basah atau botol semburan disinfeksi sudah memadai. Memang tidak canggih atau ‘cool’ seperti ‘spray gun’, tetapi penggunaannya lebih selamat.

“Jadi, bagi saya untuk penggunaan di rumah, tidak perlu ‘spray gun’. Risiko juga tinggi kalau diguna dengan cara salah,” ujarnya.

Jika ‘electrostatic sprayer’ atau ‘fogger digunakan :

Kena tahu dan fahami risiko :


Mangsa banjir ditempatkan di PPS meningkat sedikit, keadaan semakin pulih

KUALA LUMPUR, 22 Dis (Bernama) — Situasi semasa bencana banjir yang memasuki hari keenam sejak melanda negara 17 Dis lepas, dilihat semakin baik berikutan peningkatan mangsa di pusat pemindahan sementara (PPS) tidak begitu mendadak pada pagi ini berbanding semalam.

Negeri yang mengalami peningkatan jumlah mangsa di PPS adalah Pahang, Selangor, Negeri Sembilan dan Perak, manakala Melaka kekal serta Kelantan terus mencatatkan penurunan, menurut laporan Bernama.

Bagaimanapun, Kementerian Alam Sekitar dan Air (KASA) semalam memaklumkan paras air sungai di beberapa negeri yang terlibat banjir masih berada pada paras amaran dan waspada, kecuali di beberapa kawasan di Pahang yang menunjukkan trend menaik dan paras bahaya.

Di PAHANG, aplikasi Info Bencana Jabatan Kebajikan Masyarakat (JKM) melaporkan jumlah mangsa banjir pagi ini seramai 42,529 orang di 281 PPS di semua daerah kecuali Rompin dan Cameron Highlands.

Beberapa sungai utama juga masih melebihi paras bahaya dengan trend menaik seperti di beberapa lokasi di Sungai Pahang termasuk Water Front Bera, Lubuk Pasu (Temerloh), Lubuk Paku (Maran) dan Kuala Sungai Chini (Pekan).

Jabatan Meteorologi Malaysia (MetMalaysia) pula meramalkan cuaca di sesetengah kawasan di Bera dan Bentong hujan pagi ini, manakala di daerah lain cuaca baik sebelum ribut petir dijangka berlaku di sesetengah kawasan pada sebelah petang.

Sementara itu, pemegang konsesi lebuh raya utama di Pahang, ANIH Bhd melaporkan laluan Bentong ke Karak di Lebuhraya Kuala Lumpur-Karak dan laluan Chenor ke Karak di Lebuhraya Pantai Timur Fasa 1 (LPT1) belum boleh dilalui bagi kedua-dua arah.

Jumlah mangsa banjir di SELANGOR pula berlaku sedikit peningkatan pada pagi ini iaitu seramai 23,633 orang daripada 6,422 keluarga berbanding 23,375 orang daripada 6,349 keluarga pada malam tadi, melibatkan 128 PPS.

Selain itu, Ibu Pejabat Polis Kontinjen Selangor memaklumkan 15 jalan raya termasuk lima lorong masih ditutup bagi laluan kenderaan setakat 4 pagi tadi, melibatkan sembilan Ibu Pejabat Polis Daerah (IPD) negeri ini.

Penutupan jalan itu membabitkan Ibu Pejabat Polis Daerah (IPD) Subang Jaya dengan lima jalan; masing-masing dua di IPD Petaling Jaya dan Kuala Selangor; manakala satu jalan ditutup masing-masing di IPD Kuala Langat, Sepang, KLIA, Hulu Selangor, Shah Alam dan Sabak Bernam.

Di NEGERI SEMBILAN, Pengarah Angkatan Pertahanan Awam Malaysia (APM) negeri Lt Kol (PA) Mohd Syukri Madnor berkata mangsa banjir setakat 8 pagi tadi adalah 329 orang daripada 89 keluarga di lima PPS bagi daerah Seremban dan Jelebu, iaitu meningkat seorang mangsa berbanding malam tadi.

Di PERAK, sejumlah 268 mangsa banjir ditempatkan di dua PPS setakat 8 pagi ini.

Jurucakap APM dan Sekretariat Jawatankuasa Pengurusan Bencana Perak berkata cuaca di lokasi banjir mendung selepas hujan renyai pada awal pagi tadi dan banjir dikhuatiri lebih buruk sekiranya hujan lebat berterusan.

Bagaimanapun paras semasa air di Sungai Bidor, Hilir Perak menurun kepada paras amaran iaitu 3.43 meter (m) berbanding semalam yang melepasi paras bahaya iaitu 3.80m.

Sementara itu, Ketua Polis Daerah Kuala Kangsar ACP Omar Bakhtiar Yaacob berkata banjir di Kampung Talang, Kuala Kangsar malam tadi mula surut dan bunyi siren yang dikeluarkan pihak bomba sebagai peringatan untuk penduduk berjaga-jaga berikutan kawasan itu dinaiki air.

Di MELAKA pula, jumlah mangsa banjir kekal 165 mangsa daripada 41 keluarga setakat 8 pagi ini, kata Pengarah Angkatan Pertahanan Awam Melaka Lt Kol (PA) Cuthbert John Martin.

Dalam pada itu, KELANTAN menunjukkan penurunan jumlah mangsa banjir setakat 8 pagi ini melibatkan 2,500 orang berbanding 2,617 orang semalam, dengan 15 PPS dibuka di dua jajahan iaitu 10 di Pasir Mas dan lima di Kuala Krai, menurut Sekretariat Pengurusan Bencana dan Operasi APM Kelantan Zainuddin Hussin.

Portal rasmi info banjir Jabatan Pengairan dan Saliran (JPS) melaporkan hanya dua sungai utama berada pada paras bahaya melibatkan jajahan Pasir Mas iaitu Sungai Golok di Rantau Panjang merekodkan bacaan 9.53m dan Sungai Kelantan di Rantau Panjang (9.47m).


Warisan tolak khemah besar Tun M

Presiden Parti Warisan (Warisan) Datuk Seri Mohd Shafie Apdal menolak idea pembentukan khemah besar seperti yang dicadangkan Pengerusi Parti Pejuang Tanah Air (Pejuang) Tun Dr Mahathir Mohamad.

Sambil menyatakan khemah besar bukan lagi penyelesaian terbaik pada masa ini, Ahli Parlimen Semporna itu berkata Malaysia sekarang ini memerlukan satu kepimpinan mahupun pemerintahan yang boleh meletakkan negara pada landasan sepatutnya.

Warisan, terutama Shafie sendiri sebelum ini kelihatan lebih rapat dan saling bekerjasama rapat dengan Pejuang dan Dr Mahathir.

“Saya dah nyatakan, kita tak ada nak khemah besar sebagai penyelesaian. Berapa banyak khemah sana, sini dan berapa khemah sudah saya masuk… saya sudah masuk khemah Barisan Nasional (BN) dan Pakatan Harapan (PH), cukuplah.

“Nak buat khemah lain lagi, rumah kita pun khemah sudah dicabut. Kita sukar penuhi selera semua pihak dan sebab itu saya pastikan Warisan diperkuat dan diperkukuhkan,” katanya menurut laporan Utusan selepas mempengerusikan mesyuarat Ahli Majlis Tertinggi Warisan semalam.

Mengenai kenyataan Pakatan Harapan (PH) Sabah bahawa Warisan semakin menjauhkan diri, beliau berkata, mereka bebas memberi pandangan namun, beliau menyatakan tidak akan ada lagi PH Plus Warisan.

Namun, di pihak pembangkang jika ada isu berhubung dengan kepentingan negara dan Sabah mereka akan bersetuju.

Tetapi, pendirian Warisan cukup jelas bahawa mereka ingin perkuatkan ‘rumah’ terlebih dahulu sebelum sibuk melihat rumah orang lain.

Ahli Parlimen Semporna itu berkata, sudah sampai masanya untuk belajar daripada pengalaman lepas dan perbaiki kesilapan lampau.

Dalam pada itu, Mohd Shafie melahirkan kekecewaan dengan tindakan Jabatan Pendaftaran Pertubuhan Malaysia (RoS) yang menolak permohonan Warisan menangguhkan pemilihan parti pada tahun ini.

Menurut beliau, surat makluman mengenai penolakan permohonan diterima pada 26 Mei lalu namun, tidak dimaklumkan alasan permohonan itu ditolak.

Mengulas lanjut katanya, beliau sedia untuk bersaing dengan siapa juga pencabarnya sekiranya ada pemimpin Warisan yang ingin bertanding jawatan Presiden dalam Mesyuarat Agung Tahunan bagi pemilihan parti tri-tahunan Warisan pada Ogos ini.

“Kita mengalamkan sistem demokrasi jadi tidak menjadi masalah untuk sesiapa juga bertanding. Bagi pihak pimpinan, tiada sekatan atau halangan untuk mana-mana individu bertanding, kalau ada mahu lawan saya, tiada masalah,” katanya.


MetMalaysia keluar amaran ribut, hujan lebat hampir di seluruh negara hari ini

Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang yang dijangka berlaku hampir di seluruh negara, hari ini sehingga jam 7 malam.

MetMalaysia dalam kenyataan yang dikeluarkan jam 4.35 petang tadi memaklumkan negeri yang terlibat ialah Perlis, Kedah, Perak, Kelantan, Terengganu, Pahang, Selangor, Negeri Sembilan, Johor, Sarawak, Sabah dan Wilayah Persekutuan (WP) Labuan.

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata kenyataan itu.

Ribut petir, hujan lebat dan angin kencang dijangka di negeri Perlis, Kedah (Kubang Pasu, Padang Terap, Sik, Baling, Kulim dan Bandar Baharu), Perak (Larut, Matang Dan Selama, Hulu Perak, Kuala Kangsar, Manjung, Kinta, Perak Tengah, Kampar, Hilir Perak, Batang Padang dan Muallim),  Kelantan (Jeli, Machang, Kuala Krai dan Gua Musang) dan Terengganu (Besut, Setiu, Hulu Terengganu, Marang, Dungun dan Kemaman).

Selain itu, ia juga dijangka berlaku di Pahang (Tanah Tinggi Cameron, Lipis, Raub, Jerantut, Bentong, Temerloh, Maran, Kuantan dan Bera), Selangor (Gombak dan Hulu Langat), Negeri Sembilan (Jelebu, Kuala Pilah, Jempol dan Tampin) • Johor (Kluang dan Mersing), Sarawak: Sarikei (Meradong), Sibu (Sibu dan Selangau), Mukah (Daro, Matu, Dalat dan Mukah), Kapit (Belaga), Bintulu (Bintulu), Miri (Subis, Telang Usan dan Marudi) dan Limbang, Sabah: Pedalaman (Sipitang, Tenom, Kuala Penyu, Beaufort dan Keningau) dan Sandakan (Tongod, Telupid, Kinabatangan dan Sandakan) dan WP Labuan.


Ekonomi negara tumbuh lebih kukuh 8.9 peratus pada suku kedua: BNM

Ekonomi Malaysia mencatat pertumbuhan lebih tinggi sebanyak 8.9 peratus pada suku kedua 2022 susulan permintaan domestik yang kukuh, disokong oleh pemulihan keadaan pasaran pekerja serta sokongan dasar yang berterusan.

Dalam kenyataan hari ini, Bank Negara Malaysia (BNM) juga menyifatkan peningkatan pertumbuhan itu mencerminkan kegiatan ekonomi yang kembali normal apabila negara beralih ke fasa endemik serta pembukaan semula sempadan antarabangsa, lapor Bernama.

“Eksport terus disokong oleh permintaan kukuh bagi produk elektrikal dan elektronik (E&E). Dari segi sektor, pertumbuhan terus didorong oleh sektor perkhidmatan dan sektor perkilangan,” kata BNM.

Menurut bank pusat itu, walaupun keluaran dalam negara kasar (KDNK) meningkat disebabkan sebahagiannya oleh asas rendah berikutan Perintah Kawalan Pergerakan (PKP) Penuh pada Jun 2021, pertumbuhan bagi April dan Mei 2022 sebaliknya menunjukkan prestasi yang kukuh.

“Pada asas suku tahun ke suku tahun terlaras secara bermusim, ekonomi mencatatkan peningkatan sebanyak 3.5 peratus berbanding 3.8 peratus pada suku pertama 2022,” katanya.


Jelaskan larangan guna kalimah Allah kepada ketua agama lain: Mufti

Kerajaan disaran segera mencadangkan langkah-langkah praktikal yang tuntas untuk dipersembahkan kepada Majlis Raja-Raja bagi menyelesaikan polemik isu penggunaan kalimah Allah.

Mufti Pulau Pinang Datuk Seri Dr Wan Salim Wan Mohd Noor berkata kerajaan boleh memohon perkenan Majlis Raja-Raja untuk raja-raja mengadakan sesi penjelasan kepada semua ketua-ketua agama di Malaysia tentang situasi di mana kalimah Allah tidak wajar dikongsi kegunaannya bagi tuhan dalam agama selain Islam.

“Duli-Duli Tuanku boleh memberi titah nasihat kepada ketua-ketua agama supaya sudi bekerjasama dalam menyelesaikan kemelut ini. Ia demi mengelak berlakunya konflik perkauman yang akan merugikan serta menyusahkan semua pihak di negara ini.

“Kadangkala kita perlu mengetepikan kepentingan yang kecil untuk menghindari kemudaratan yang lebih parah,” katanya dalam kenyataan, hari ini.

Sebelum ini Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dalam titah sempena Hari Keputeraan Rasmi Yang di-Pertuan Agong Isnin lalu menzahirkan kegusarannya dengan isu penggunaan kalimah Allah.

Dibimbangi jika perkara itu gagal diselesaikan segera, isu itu boleh menjejaskan perpaduan nasional dan kesejahteraan negara.

Baginda bertitah polemik penggunaan kalimah Allah bukan merupakan pendekatan terminologi dan linguistik sebaliknya berhubung isu akidah umat Islam dan sebarang kekeliruan akan hanya mengundang musibah.

Dalam pada itu, Wan Salim berkata kerajaan perlu segera bertindak memandangkan isu penggunaan kalimah Allah bagi merujuk kepada tuhan dalam agama selain agama Islam sudah lama dipolemikkan oleh pelbagai pihak di negara ini

Menurut Wan Salim, meskipun Majlis Kebangsaan Bagi Hal Ehwal Islam (MKI) dan Jawatankuasa Fatwa Negeri-Negeri telah membuat keputusan melarang penggunaan kalimah Allah untuk tuhan dalam agama selain Islam kerana ia adalah hak eksklusif bagi agama dan umat Islam namun perkara itu tidak diendahkan oleh pihak tertentu hingga berlarutan ke hari ini.


Label pemimpin PAS ‘jahanam’ sifat melampau dalam UMNO

Datuk Seri Tuan Ibrahim Tuan Man menyifatkan tindakan Ketua UMNO Bahagian Pasir Puteh, Kelantan, Datuk Zawawi Othman, melabelkan pemimpin parti sebagai ‘jahanam’ suatu sifat melampau UMNO.

Selain menyifatkan kenyataan itu sebagai dangkal dan keterlaluan, beliau yang juga Timbalan Presiden PAS menganggap perbuatan itu tidak manis.

“Saya menolak kenyataan itu (jahanam) yang saya anggap sebagai melampau. Kita hormati semua parti politik, (dalam masa sama) tak bolehlah kita label dan kita letak istilah (kurang baik).

“Bagi saya, itu hak PAS lah, parti lain tak boleh campur (urusan parti). Tak perlu kita labelkan (orang) seperti itu yang saya rasa tak begitu manis,” katanya selepas menyerahkan Loji Rawatan Kumbahan Serantau Bandaraya Melaka di Batu Berendam, di sini hari ini.

Beliau berkata demikian sebagai mengulas kecaman dibuat oleh Zawawi yang menganggap UMNO tidak boleh bekerjasama dengan Pas selagi ada ‘tiga jahanam’ yang memimpin parti itu.

Tiga pemimpin yang dipetik itu ialah Presiden PAS, Tan Sri Abdul Hadi Awang; Pengarah Pilihan Raya PAS, Datuk Seri Muhammad Sanusi Md Nor dan Naib Presiden PAS, Datuk Mohd Amar Nik Abdullah.

Sabtu lalu, Zawawi dilaporkan berkata, UMNO Kelantan menganggap parti itu tidak boleh bekerjasama dengan PAS selagi ada tiga ‘jahanam’ yang memimpinnya kerana dianggap ‘bermulut jahat.’

Terdahulu, Ketua Pemudanya Ahmad Fadhli Shaari menyifatkan kecaman itu sebagai perkara lucu dan tidak masuk akal.

Ahmad Fadhli yang juga Ahli Parlimen Pasir Mas itu membalas kecaman dibuat oleh Datuk Zawawi Othman baru-baru ini semasa Perhimpunan Agung UMNO 2021 (PAU) baru-baru ini dengan menyuruhnya supaya menasihati pemimpin UMNO sendiri yang berdepan masalah integriti. Berita berkaitan


Ahli Parlimen dan ADUN PAS kekal jadi calon PRU-15

PAS akan mengekalkan Ahli Parlimen dan Ahli Dewan Undangan Negeri (ADUN) parti itu yang menunjukkan prestasi cemerlang, sebagai calon pada Pilihan Raya Umum ke-15 (PRU-15).

Timbalan Presiden PAS Datuk Seri Tuan Ibrahim Tuan Man berkata hal ini kerana sebahagian besar daripada mereka merupakan kekuatan parti itu, lapor Bernama.

“Mengenai pemilihan calon baharu pula, PAS Pusat akan menerima cadangan yang dikemukakan di peringkat negeri sebelum nama mereka dimuktamadkan.

“Namun, pemilihan calon baharu yang bakal bertanding ini masih terlalu awal untuk diputuskan,” katanya kepada pemberita selepas merasmikan Mesyuarat Agung Tahunan PAS Pasir Puteh dekat Tok Bali, di sini hari ini.

Tuan Ibrahim yang juga Ahli Parlimen Kubang Kerian berkata pihaknya ketika ini sedang membuat penilaian Petunjuk Prestasi Utama (KPI) bagi setiap kerusi Parlimen dan Dewan Undangan Negeri (DUN).

“Sekarang ini kita sedang menyusun KPI dari segi kemampuan jentera, kekuatan cawangan dan keahlian supaya persediaan rapi dapat dilakukan ketika berdepan PRU15,” katanya.

Pada PRU-14, PAS memenangi 18 kerusi Parlimen dan 90 kerusi DUN.


Bekas ahli DAP umum tanding bebas PRN Pulau Pinang untuk ‘sekat Guan Eng’

Kemelut dalaman DAP Pulau Pinang berterusan selepas pengumuman calon yang menimbulkan banyak kontroversi baru-baru ini.

Semasa pengumuman calon DAP yang akan bertanding dalam Pilihan Raya Negeri (PRN) Pulau Pinang baru-baru ini, kebanyakan penyandang kerusi digugurkan dengan majoritinya tidak selari pendirian dengan Lim Guan Eng.

Terbaharu, bekas ahli DAP, David Marshel yang mengumumkan keluar DAP semalam mengesahkan akan bertanding sebagai calon bebas untuk menyekat Guan Eng daripada menjadi Ketua Menteri sekali lagi.

Marshel akan bertanding di kerusi Dewan Undangan Negeri (DUN) Perai yang sebelum ini disandang bekas Timbalan Ketua Menteri sementara P Ramasamy, yang juga digugurkan daripada barisan calon DAP.

Bekas ahli majlis bandar raya Seberang Perai itu berkata, sebab utama menyertai perbalahan itu adalah untuk memastikan Chow Kon Yeow terus menjadi Ketua Menteri selepas PRN 12 Ogos nanti.

Beliau mendakwa Pengerusi DAP, berhasrat mahu menjadi Ketua Menteri sekali lagi, di sebalik meluahkan sokongannya kepada Chow.

“Saya akan bertanding sebagai calon bebas dan slogan kempen saya ialah ‘Bebaskan Pulau Pinang daripada Lim Guan Eng’,” katanya dipetik laporan Malaysiakini semasa sidang media di George Town hari ini.

Guan Eng merupakan ADUN Air Putih yang menjadi Ketua Menteri dari 2008 hingga 2018 sebelum dilantuik menjadi Menteri Kewangan selepas Pakatan Harapan (PH) memenangi Pilihan Raya Umum Ke-14.

Bagaimanapun, pentadbiran PH tumbang selepas 22 bulan memerintah.

Terdahulu, DAP mengumumkan seramai 19 calon DAP yang akan bertanding pada PRN negeri itu dan mereka terdiri daripada 12 penyandang manakala tujuh calon muka baharu.

Bagi memberi laluan kepada muka baharu tujuh penyandang kerusi DUN Pulau Pinang telah digugurkan iaitu Ramasamy yang juga Timbalan Ketua Menteri II (Perai); M. Satees (Bagan Dalam); Phee Boon Poh (Sungai Puyu); Soon Lip Chee (Bagan Jermal); Lee Chun Kit (Pulau Tikus); Chong Eng (Pangkalan Kota) dan Yeoh Soon Hin (Paya Terubong).

Guan Eng bagaimanapun kekal mempertahankan kerusinya di DUN Air Putih.


Jadi PM pun atas ihsan DAP, macam mana nak tegur Abang Besar: Radzi

Walaupun kenyataan pemimpin DAP, P Ramasamy dilihat menyinggung orang Melayu tetapi Perdana Menteri Datuk Seri Anwar Ibrahim nampaknya tidak berani untuk mengambil pendirian tegas dalam isu tersebut.

Ahli Parlimen Putrajaya, Datuk Dr Radzi Jidin menyifatkan kenyataan Timbalan Ketua Menteri Pulau Pinang II yang juga pemimpin veteran DAP baru-baru ini sebagai penghinaan kepada perkhidmatan awam dan orang Melayu, namun ia bukan suatu yang mengejutkan kerana itu adalah sikap sebenar parti tersebut.

“Ini satu penghinaan kepada perkhidmatan awam dan orang Melayu!

“Namun, saya tidak terkejut dengan kenyataan P Ramasamy. Itulah suara hati DAP yang kita tahu amat alergik kepada sesuatu yang didominasi oleh orang Melayu. Apabila DAP menguasai kerajaan, sudah tentulah usaha untuk memecahkan dominasi ini menjadi tumpuan utama mereka.

“Perjuangan rasisme atau perkauman melampau sebegini jika tidak dibentung boleh menghancurkan masa depan tanah air yang tercinta ini,” katanya dalam satu kenyataan di hantaran Facebook.

Radzi berkata walaupun DAP cuba menunjukkan kononnya mereka bersemangat Malaysia dan menghormati masyarakat pelbagai kaum, sikap rasis itu ternyata masih amat tebal dalam diri mereka.

“Adakah perkhidmatan awam di Malaysia menindas kaum bukan Melayu? Saya fikir kalau benar begitu, P Ramasamy pun tak boleh jadi Professor di UKM kerana UKM “didominasi” oleh orang Melayu.

“Selain P Ramasamy, ramai juga Professor bukan Melayu di UKM, iaitu sebuah universiti yang ditubuhkan atas semangat kebangsaan Melayu,” ujarnya lagi.

Radzi juga membidas kerajaan campuran Pakatan Harapan (PH)-Barisan Nasional (BN) yang dilihat tidak tegas dalam membuat teguran terhadap Ramasamy berhubung kenyataan tidak sensitifnya itu baru-baru ini.

“Seperti yang dijangka, Datuk Seri Anwar Ibrahim tentunya tidak akan ‘reprimand’ P Ramasamy. Kata beliau sepertimana yang dipetik Malaysiakini, ‘Tapi kita jangan melarang orang bercakap, memberi pandangan. Boleh (beri pandangan) tapi ia tidak mempengaruhi keputusan DAP dan tidak mempengaruhi keputusan kerajaan’.

“Perdana Menteri tentunya sukar untuk berkeras dengan DAP kerana parti tersebut mempunyai jumlah kerusi terbesar dalam kerajaan campuran PH-BN. Keberadaan Anwar sebagai Perdana Menteri adalah atas ihsan DAP.

“Maka untuk kekal sebagai Perdana Menteri, hubungan dengan DAP serta aspirasi parti itu mestilah diberi keutamaan,” katanya lagi.

Jika pemimpin pembangkang yang mengeluarkan kenyataan seperti Ramasamy, tidak dapat dibayangkan bentuk serangan yang akan dibuat oleh pemimpin kerajaan nanti, ujar Radzi lagi.

“Cuba bayangkan sekiranya perkara yang menyentuh kaum lain disentuh oleh pemimpin Perikatan Nasional, tentulah berduyun-duyun pemimpin gabungan PH-BN akan menuduh Perikatan sebagai rasis.

“Tapi bila Abang Besar DAP bersuara yang jelas bersikap perkauman, tiada pula yang kata Abang Besar ini rasis! Cuma saya nak cakap, kita boleh baca ‘grand design’ kerajaan PH yang di dalamnya ada DAP ini.

“Sekilas ikan di air, kita tahu jantan betinanya!” ujarnya lagi.

Kelmarin Ramasamy dalam catatan di Facebook berkata sektor perkhidmatan awam telah diperkukuhkan dan kini memerlukan reformasi.

Pemimpin DAP itu berkata, hujah lama yang memihak kepada penguasaan orang Melayu dalam perkhidmatan awam untuk mengimbangi penguasaan ekonomi kaum Cina, tidak lagi terpakai.


Tak cukup kerusi, PH dan DAP akan bentuk kerajaan negeri Pahang dengan BN

Pakatan Harapan (PH) yang terdapat DAP dalamnya menyatakan kesediaan membentuk kerajaan negeri Pahang bersama-sama dengan Barisan Nasional (BN) di negeri itu.

Memandangkan hanya menang lapan kerusi Dewan Undangan Negeri (DUN) di Pahang, PH bersama DAP di Pahang berharap dapat membentuk kerajaan negeri sama seperti yang berlaku di peringkat pusat, kata pengerusinya, Datuk Seri Amirudin Shari.

“PH Pahang sudah bermesyuarat hari ini yang dipengerusikan oleh Pengerusi PH Pahang.

“Kita telah mencapai persetujuan sebulat suara untuk memberi sokongan secara rasmi untuk membentuk kerajaan Pahang bersama dengan BN.

“Kami berharap kerajaan negeri Pahang yang baharu pasca PRU-15 dapat dibentuk demi menjamin pentadbiran kerajaan negeri berjalan dengan lancar untuk kepentingan rakyat,” katanya dalam kenyataan media hari ini.

Kenyataan PH dan DAP Pahang itu nampaknya dilihat sebagai mengikut jejak yang dibuat Presiden UMNO, Datuk Seri Ahmad Zahid Hamidi yang bekerjasama dengan cikgunya, Datuk Seri Anwar Ibrahim untuk membentuk kerajaan pusat.

Pada Pilihan Raya Umum Ke-15 (PRU-15), Perikatan Nasional (PN) Pahang memenangi 17 kerusi daripada 41 kerusi DUN Pahang, manakala BN hanya memperoleh 16 kerusi dan PH, lapan kerusi.

Berikutan keputusan itu, tiada parti memperoleh majoriti mudah untuk membentuk kerajaan negeri.


Kematian pertama di Thailand akibat varian Omicron

Pejabat kesihatan di wilayah selatan Songkhla berkata, seorang wanita berusia 86 tahun dari Hatyai, Songkhla yang telah menerima dua dos suntikan vaksin Pfizer-BioNTech meninggal dunia akibat jangkitan Omicron pada 12 Januari, menurut laporan Bernama.

Pesakit Alzeheimer yang terlantar itu dipercayai dijangkiti varian Omicron melalui cucu, katanya.

Analisis tambahan di makmal menunjukkan wanita itu diuji positif bagi varian Omicron.

Kes pertama membabitkan varian Omicron dikesan bulan lalu dan negara gajah putih itu merekodkan lebih 10,000 kes Omicron sehingga kini.

Sebanyak 8,077 kes baharu COVID-19 dan sembilan kematian direkodkan sejak 24 jam lalu, pertama kali angka kematian harian menurun kepada satu angka.

Thailand merekodkan 2,324,485 kes jangkitan dan 21,925 kematian setakat ini.


Susahkan rakyat buat PRU musim tengkujuh, tapi BN peduli apa

Pilihan Raya Umum Ke-15 (PRU-15) sepatutnya boleh diadakan tahun depan apabila penggal Parlimen ke-14 berakhir, bukannya antara November 2022 hingga Mac 2023 tatkala negara dilanda musim tengkujuh yang berlaku setiap tahun.

Masakan Perdana Menteri Kerajaan Malaysia tidak tahu bahawa bencana, seperti banjir dan tanah runtuh, sentiasa berlaku secara tahunan di Malaysia?

Malah, sebelum pengumuman pembubaran Parlimen dibuat pun, Jabatan Meteorologi Malaysia (MetMalaysia) telah memberi amaran berhubung perubahan angin Monsun Timur Laut yang akan melanda negara mulai bulan ini hingga Mac tahun depan.

Tapi apakan daya, kerana desakan daripada Barisan Nasional, terutama UMNO, Naib Presiden parti itu yang juga Perdana Menteri Datuk Seri Ismail Sabri Yaakob, terpaksalah juga mengikutnya, sekali gus menunjukkan BN tidak prihatin kesusahan yang bakal dialami rakyat.

Justeru, adakah layak untuk memilih BN menerajui Kerajaan Malaysia bagi tempoh lima tahun akan datang?

Contoh sudah ada di depan mata, apabila beberapa kawasan di Selangor, Johor dan Kedah, mengalami banjir. Walaupun, dilaporkan hanya banjir kilat (banjir yang berlaku dengan serta-merta atau dengan tidak disangka-sangka), keadaannya tetap menyusahkan rakyat.

Ini kerana banjir kilat itu kadang kala menyebabkan penduduk terpaksa dipindahkan apabila air memasuki rumah mereka walaupun hanya satu atau dua malam. Tidakkah ini menyusahkan rakyat?

Apa jadi sekiranya pada hari pengundian nanti (19 November) yang tidak berapa hari lagi, tiba-tiba hujan lebat dan banjir berlaku? Pastinya ia menyukarkan pengundi untuk bergerak.

Inilah rancangan yang diatur BN supaya peratusan keluar mengundi rendah sekali gus membuka peluang kepada mereka untuk menang. Wajarkah memilih BN menjadi kerajaan jika beginilah sikap mereka?

Tetapi, sebab sebenar kenapa BN berkehendakkan pilihan raya diadakan segera sudah diketahui umum. Ianya melibatkan kes-kes mahkamah yang sedang dihadapi oleh pemimpin tertinggi BN, khususnya Presiden UMNO Datuk Seri Ahmad Zahid Hamidi.

Dia menghadapi 87 pertuduhan jenayah, termasuk rasuah di mahkamah, melibatkan berjuta-juta ringgit. Ada keputusan yang telah dibuat dan ada yang belum. Semua kesalahan itu didakwa dilakukan ketika Zahid menjadi Timbalan Perdana Menteri dan Menteri Dalam Negeri ketika BN memerintah negara.

Tapi kes yang penting ialah berkaitan Yayasan Akalbudi (YAB) di mana Mahkamah Tinggi Kuala Lumpur pada 24 Januari telah memerintahkan Zahid membela diri terhadap 47 tuduhan rasuah, pecah amanah dan pengubahan wang haram dana YAB.

Hakim Datuk Collin Lawrence Sequerah membuat keputusan itu selepas mendapati pihak pendakwaan berjaya menimbulkan kes prima facie (pada zahirnya) bagi semua tuduhan terhadap Zahid. Logiknya apabila disebut prima facie bermakna sebelah kaki telah masuk dalam penjara.

Tiada cara untuk melepaskan diri daripada undang-undang kecuali dia mesti memastikan BN dapat memerintah negara. Kenyataan Timbalan Pengerusi BN, Datuk Seri Mohamad Hasan, kononnya tidak campur tangan dalam kes mahkamah melibatkan pemimpin mereka, hanya cakap politik untuk menyedapkan telinga pengundi menjelang 19 November ini.

Tok Mat memberi contoh kes-kes melibatkan pemimpin UMNO seperti Datuk Harun Idris, Datuk Mokhtar Hashim, Khir Toyo, Zahid dan Datuk Seri Najib Razak.

Tapi, rakyat terutama anak muda sekarang bukan lagi bodoh. Kes melibatkan Harun, Mokhtar dan Khir bukan ketika UMNO/BN di bawah pemimpin seperti yang ada sekarang.

Ketika kes Harun dan Mokhtar, UMNO/BN di bawah Tun Dr Mahathir Mohamad yang memang menentang rasuah dan salah guna kuasa. Kes Khir pula, UMNO/BN di bawah Najib dan memang diketahui bahawa Khir bukan orang bekas Perdana Menteri.

Najib dan Zahid pula dibawa ke mahkamah ketika Dr Mahathir menjadi Perdana Menteri kali kedua. Selepas Tan Sri Muhyiddin menggantikan Dr Mahathir, Zahid dikatakan meminta bantuan supaya kesnya digugurkan.

Cuba lihat apabila Najib dimasukkan ke penjara. UMNO mengadakan perhimpunnan khas yang didalamnya penuh dengan ucapan kebencian terhadap kerajaan campuran BN-Perikatan Nasional.

Malah ada pemimpin UMNO yang mengutuk Perdana Menteri mereka sendiri kerana tidak campur tangan melantik ‘orang sendiri’ menjadi Peguam Negara supaya mudahlah mereka mengawal pendakwaan terhadap pemimpin UMNO dan BN. Bukankan ini cubaan campur tangan dalam undang-undang dan proses kehakiman?

Kerana berpegang kepada prinsip keadilan, UMNO/BN kemudian menggulingkan Muhyiddin, walaupun ketika itu rakyat berada dalam kesusahan akibat pandemik Covid-19. UMNO dan BN mencipta persepsi ‘kerajaan gagal’, ‘PKP separuh masak’ dan lain-lain supaya rakyat membenci Kerajaan Perikatan Nasional.

Wajarkah pengundi memilih BN menjadi kerajaan jika sikap dan perangai pemimpin mereka sedemikian?

Seperti kata Muhyiddin semalam pengundi mempunyai tiga pilihan parti mana yang layak memimpin negara – Perikatan Nasional; BN; dan PH. Tetapi sikap pemimpin BN menyebabkan parti itu sudah tertolak.

Daripada memilih PH yang didalamnya terdapat parti ekstremis dan cauvinis, adalah lebih baik pengundi memilih Perikatan Nasional yang terbukti prihatin terhadap rakyat – ini dapat dilihat kepada kejayaan menangani pandemik Covid-19 dan memberi bantuan berbilion-bilion ringgit kepada rakyat.

Rakyat, terutama anak muda, zaman sekarang bukan boleh diperbodohkan oleh UMNO dan BN. Gelombang perubahan yang mahukan Perikatan Nasional memerintah sudah semakin besar, menunggu masa menghempas bilik pembuangan undi PRU pada 19 November ini.


Gempa bumi lemah dikesan di Kundasang

Satu gempa bumi lemah berukuran 3.1 pada skala Richter dikesan melanda Kundasang, Sabah pada 7.27 pagi ini.

Menurut kenyataan Jabatan Meteorologi Malaysia (MetMalaysia), gempa pada jarak 13 kilometer (km) barat laut dari Ranau itu berlaku pada kedalaman 10 km, lapor Bernama.

Penilaian awal mendapati gegaran dirasai di sekitar Kundasang dan Ranau dan pihak MetMalaysia akan terus memantau keadaan.


‘Bersatu sudah ganti UMNO’

Dengan jumlah 31 kerusi yang dimenangi Bersatu pada Pilihan Raya Umum Ke-15 (PRU-15), 19 November 2022 lalu, memperlihatkan bahawa parti itu kini lebih besar daripada UMNO yang hanya memperoleh 26 kerusi, sekali gus menunjukkan ia mewakili suara bangsa Melayu.

Oleh itu, Ketua Penerangan Bersatu Datuk Wan Saiful Wan Jan berpendapat parti itu mempunyai hak untuk bercakap berkenaan agenda Bumiputera, integriti, kerajaan bersih dan kemajuan orang Melayu-Islam, berbanding UMNO yang kini telah hilang legitimasi.

“Parti yang ada hak untuk bercakap tentang agenda Bumiputera, dipercayai oleh rakyat bagi membawa agenda integriti, kerajaan bersih, kemajuan Bumiputera orang Melayu-Islam adalah Bersatu.

“UMNO telah hilang legitimasi. Ditambah lagi bersekongkol dengan Pakatan Harapan (PH), dengan DAP sebuah parti yang kita tahu amat berbeza daripada apa yang dipegang oleh UMNO dan Barisan Nasional (BN).

“Saya tak tahu mana orang UMNO nak letak muka, terutama di sebelah Pulau Pinang.

“Bagi saya kalau sekiranya ada lagi mereka yang bersemangat untuk mempertahankan agenda Bumiputera, integriti, politik baru untuk orang Melayu, maka sebenarnya tempat untuk mereka dalam Bersatu, bukan dalam UMNO lagi,” katanya dalam wawancara eksklusif dengan Sinar.

Wan Saiful yang juga Ahli Parlimen Tasek Gelugor mengulangi pendapat bahawa hakikatnya sekarang ini Bersatu adalah lebih besar daripada UMNO dan BN secara keseluruhannya.

Menjawab soalan beliau berkata: “Saya rasa kita telah menggantikan UMNO pada hari ini di mata orang Melayu.”

Mengulas kejayaan Perikatan Nasional dalam PRU-15 lalu, Wan Saiful berkata semua pihak tidak boleh menafikan keinginan rakyat kepada sebuah kerajaan prihatin, bersih dan berintegriti.

“Sebab itu bagi saya, pandangan yang mengatakan bahawa kita menyaksikan gelombang hijau dan gelombang politik Islam adalah pendapat yang dicipta oleh musuh Perikatan Nasional untuk menakutkan rakyat seolah-olah gabungan ini ada satu kelompok sahaja menyokongnya.

“Tidak logik kalau kita nak kata bahawa hanya orang Islam sahaja menyokong Perikatan. Di Tasek Gelugor sendiri, pengundi Cina dan India mengundi Perikatan Nasional.

“Jadi, kalau nak kata ini gelombang Islam atau gelombang Melayu, bagaimana kita nak rasionalkan sokongan yang kita dapat daripada pengundi bukan Melayu dan bukan Islam.

“Bagi saya, ini adalah satu gelombang masyarakat yang mahukan integriti, pembaharuan, kerajaan yang bersih dan menolak amalan salah guna kuasa,” katanya.


SPRM, polis, insolvensi sedang halusi senarai calon PN, kata Muhyiddin

Semua senarai calon Perikatan Nasional (PN) sekarang ini sedang melalui tapisan Suruhanjaya Pencegahan Rasuah Malaysia (SPRM), polis, Jabatan Insolvensi dan Lembaga Hasil Dalam Negeri (LHDN).

Sehubungan itu, Pengerusi PN Tan Sri Muhyiddin Yassin yakin gabungan Bersatu, PAS, Gerakan, SAPP dan STAR, akan dapat mengumumkan senarai calonnya sama ada 2 atau 3 November depan, dua hari sebelum hari penamaan calon Pilihan Raya Umum Ke-15 (PRU-15) ini.

Menurutnya parti komponen dalam PN sudah selesai melakukan rundingan pembahagian kerusi dan akan mengumumkan calonnya pada 2 atau 3 November nanti.

“PN akan bertanding sekurang-kurangnya tiga perempat daripada 222 kerusi Parlimen di seluruh negara pada PRU-15 akan datang.

“Senarai calon yang telah dikemukakan parti komponen ketika ini sedang ditapis polis, Jabatan Insolvensi, SPRM dan LHDN.

“Saya yakin proses tapisan akan selesai dalam beberapa hari akan datang dan kemungkinan besar kita akan membuat pengumuman pada 2 atau 3 November ini,” katanya pada sidang media di Parlimen Pagoh, hari ini.

Muhyiddin yang juga Presiden Bersatu berkata tempoh itu akan memberi masa kepada calon untuk membuat persediaan menjelang hari penamaan calon.

“PN telah memutuskan bahawa walaupun terdapat 222 kerusi Parlimen, kita tidak akan bertanding di semua kerusi berkenaan, tetapi sekurang-kurangnya tiga perempat daripadanya.

“Perincian lanjut mengenai perkara berkenaan akan diumumkan kemudian. Pada masa ini, PN sedang memuktamadkan kerusi yang kita mempunyai peluang lebih baik untuk menang,” katanya.

Pada masa sama beliau juga menyeru pengundi memilihnya buat kali terakhir bagi mempertahankan kerusi Parlimen Pagoh pada PRU-15, 19 November depan.

“Terdapat ramai golongan muda berkaliber dalam Perikatan Nasional (PN) khususnya BERSATU yang boleh mengambil alih tugas dan tanggungjawab,” kata bekas Perdana Menteri itu.


Lagi kemelut politik, 4 ADUN tarik sokongan kepada KM Melaka

Negara berdepan satu lagi kemelut politik, kali ini melibatkan pentadbiran kerajaan negeri Melaka selepas empat orang Ahli Dewan Undangan Negeri (ADUN) menarik sokongan terhadap Ketua Menteri (KM) Datuk Seri Sulaiman Md Ali.

Penarikan sokongan tersebut diketuai oleh bekas KM, Datuk Seri Idris Haron yang ADUN Sungai Udang bersama tiga lagi ADUN yang kini tidak lagi meyokong seluruh kepimpinan negeri kerajaan.

“Saya Idris Haron, ADUN Sungai Udang, bersama Pangkalan Batu, Teluk Emas, dan Pantai Kundur, mengumumkan kami hilang kepercayaan kepada Ketua Menteri Melaka dan seluruh kepimpinan kerajaan.

“Kami berempat telah menyerahkan surat ketidakpercayaan kepada pejabat ketua menteri,” katanya pada media lapor media di negeri tersebut hari ini.

Turut serta dalam sidang media itu, Datuk Nor Azman Hassan (UMNO-Pantai Kundor), Datuk Noor Effandi Ahmad (Bersatu-Telok Mas) dan Datuk Norhizam Hassan Baktee (Bebas-Pengkalan Batu).

“Kami dah hadir (sidang media) menunjukkan ketidakyakinan kepada kepimpinan kerajaan negeri hari ini.

“Kami pun letak jawatan (sebagai exco) bermakna kerajaan sudah tak ada,” kata Idris lagi.

Kerajaan Melaka yang diterajui Barisan Nasional (BN) dibentuk pada Mac tahun lalu selepas Pakatan Harapan tumbang berikutan empat ADUN ketika itu memberikan sokongan kepada gabungan Perikatan Nasional (PN).

Kerajaan Melaka ketika ini diwakili 17 ADUN, dengan 14 daripadanya diwakili UMNO, diikuti dua daripada Bersatu dan satu Bebas, manakala pembangkang pula 11 kerusi.


Zahid tiada ciri ketua kerajaan untuk jadi Perdana Menteri

UMNO patut mengetengahkan individu selain daripada Datuk Seri Ahmad Zahid Hamidi yang mempunyai ciri-ciri seorang ketua kerajaan untuk menjadi calon Perdana Menteri.

Perkara ini disuarakan Timbalan Ketua UMNO Bahagian Setiawangsa, Datuk Mohd Irwan Rizal selepas melihat Zahid sudah tidak mampu lagi untuk mengemudi parti itu, terutama bagi menghadapi Pilihan Raya Umum Ke-15 (PRU15) nanti.

Imej Zahid sudah tercalar dan sudah tidak ada taring lagi untuk mengemudi UMNO ekoran kebocoran audio perbualan telefon antara beliau dan Presiden PKR, Datuk Seri Anwar Ibrahim, katanya.

Sehubungan itu, beliau berkata, UMNO tidak boleh lagi menangguhkan pemilihan parti sebagaimana dijadualkan bagi menyelesaikan krisis kepimpinan sekarang.

Kebocoran audio itu katanya, menjadi salah satu faktor untuk pemilihan tidak boleh ditangguhkan lagi supaya seorang individu lain dapat dilantik.

Memetik laporan Utusan Online, Irwan dilaporkan berkata, apa yang paling utama adalah memastikan pemilihan presiden yang mampu dijadikan sebagai ikon dan diketengahkan sebagai calon Perdana Menteri.

Katanya, pemilihan kali ini amat penting kerana ia merupakan peluang kepada UMNO untuk memberi nafas baharu dalam konteks menyediakan barisan kepimpinan yang akan diketuai oleh individu yang mempunyai ciri-ciri seorang ketua kerajaan.

“Penangguhan pemilihan tidak menjamin bahawa UMNO akan semakin kuat. Telah terbukti sebelum ini, pemilihan ditangguhkan selepas Pilihan Raya Umum Ke-14, UMNO dan Barisan Nasional kalah,” katanya.

Zahid kini berdepan pelbagai kritikan sama ada pada peringkat tertinggi, bahagian dan akar umbi susulan tersebarnya klip audio beliau berbual mesra dengan Anwar ketika Perhimpunan Agung UMNO (PAU) baru-baru ini.

Walaupun Zahid menafikan perbualan itu dan mahu membuat laporan polis yang sehingga sekarang belum dilakukan, perbuatan beliau itu sekali gus menimbulkan rasa was-was di kalangan pemimpin dan akar umbi kemungkinan ada pakatan sulit membawa UMNO bekerjasama dengan PKR.


RASMI: Muhyiddin menang kerusi Parlimen Pagoh

Tan Sri Muhyiddin Yassin mengekalkan kemenangan di kerusi Parlimen Pagoh pada Pilihan Raya Umum Ke-15 (PRU-15).

Pengerusi Perikatan Nasional (PN) itu berjaya mengenepikan semua pencabarnya dalam saingan tiga penjuru pada pilihan raya kali ini.

Untuk rekod, Muhyiddin dicabar Ahli Majlis Kerja Tertinggi UMNO, Datuk Seri Razali Ibrahim yang mewakili Barisan Nasional (BN) dan Iskandar Shah yang bertanding atas tiket Pakatan Harapan (PH).

Muhyiddinberjaya mengekalkan kerusi itu selepas memperoleh 24,986 undi.

Beliau menang dengan kelebihan 10,007 majoriti berbanding calon lawan.

Calon PH Iskandar Shah Abd Rahman memperoleh 14,979 undi, manakala calon BN Razali, 14,426 undi.


Dua Setiausaha Sulit Najib terbabit terbit bon ketiga 1MDB, kata Leissner

Perbicaraan kes rasuah rakyat Malaysia yang juga bekas eksekutif bank Goldman Sachs di Mahkamah Persekutuan Amerika Syarikat (AS), Roger Ng, berkaitan skandal 1Malaysia Development Berhad (1MDB), semakin menarik dan memberi kejutan sedikit demi sedikit.

Sebelum ini, saksi utama pendakwaan yang juga bekas eksekutif bank itu, Tim Leissner mendedahkan hubungannya dengan kekasih rakyat Malaysia dan pembelian sebuah rumah di London berharga AS$10 juta kepada kekasihnya itu menggunakan wang 1MDB.

Hari ini, Leissner sekali lagi membuat kejutan apabila mendedahkan dua setiausaha sulit bekas Perdana Menteri Datuk Seri Najib Razak pula terbabit dalam penerbitan bon ketiga untuk 1MDB.

Leissner mendedahkan bon berkenaan adalah bagi Projek Catalyze yang bernilai AS$3 bilion (RM12.6 bilion).

Dia memberitahu mahkamah bahawa bon ketiga itu bergantung kepada surat sokongan kerajaan Malaysia dan bukan berdasarkan jaminan International Petroleum Investment Companya (IPIC) seperti mana dua bon pertama bagi Projek Magnolia dan Projek Maximus.

Menurutnya dia mengadakan beberapa pertemuan dengan Azlin Alias dan seorang lagi setiausaha sulit bekas perdana menteri itu, Amhari Efendi Nazaruddin selain Kementerian Kewangan serta Perbendaharaan untuk mendapatkan surat sokongan itu.

Leissner juga mendedahkan satu pertemuan turut diadakan bersama Najib di pejabatnya di Putrajaya untuk memperoleh surat sokongan yang ditandatanganinya sendiri.

Katanya, suspek utama skandal 1MDB, Low Taek Jho atau Jho Low, memberitahu kepadanya dan Roger Ng bahawa mereka tidak akan menerima sebarang ‘imbuhan’ seperti mana dua projek pertama.

“Jho Low memberi alasan dana yang dikumpulkan Projek Catalyze perlu digunakan untuk membiayai Pilihan Raya Umum 2013 (PRU13), bagi memberi ‘sumbangan’ kepada pengundi sebagai ‘amalan biasa’ di Malaysia.

“Saya tidak tahu ke mana aliran sebenar wang itu atau sama ada ia diterima secara peribadi oleh Najib,” katanya.

Leissner juga berkata Azlin juga terbabit selepas itu apabila Goldman Sachs berusaha melupuskan AS$700 juta (RM3 bilion) bon Catalyze yang tidak dapat dijual selepas transaksi Project Catalyze.

Leissner dan Roger Ng turut menghubungi Jho Low bagi mendapatkan bantuannya menjual beberapa bon kepada syarikat berkaitan kerajaan (GLC) di Malaysia seperti Lembaga Tabung Haji dan Kumpulan Wang Persaraan Diperbadankan (KWAP).

Difahamkan, salah satu bukti yang dikemukakan dalam kes itu ialah rantaian e-mel dihantar Leissner kepada Roger Ng pada 6 November 2013, yang turut mengandungi e-mel pertama dihantar oleh Jho Low kepada Azlin.

Leissner turut mendedahkan bahawa dia dan Roger Ng masing-masing menerima ‘imbuhan’ AS$17.5 juta (RM73.4 juta) untuk pembabitan mereka dalam terbitan bon pertama di bawah Projek Magnolia bernilai AS$1.75 bilion (RM7.34 bilion).

Tambahnya lagi, mereka menerima ‘imbuhan’ untuk bon kedua di bawah Projek Maximus, juga bernilai AS$1.75 bilion (RM7.34 bilion), tetapi dia tidak menyatakan jumlah sebenar yang mereka terima.

Ketika terbabit urus niaga ‘skim haram’ itu, Leissner mengakui bimbang dengan persepsi negatif media, namun tidak lagi khuatir selepas Najib menang PRU13. – BH/Agensi


DAP diberi peringatan, Shahrir kata tanpa UMNO mustahil PH dapat jadi kerajaan

Perbalahan antara pemimpin dalam kerajaan campuran nampaknya tidak akan berhenti, terbaharu Tan Sri Shahrir Samad turut membidas DAP berhubung isu ‘red line’ (batasan) kerjasama dengan UMNO.

Veteran UMNO, Shahrir menyindir DAP susulan kenyataan bekas Ahli Parlimennya, Ong Kian Ming yang membangkitkan isu batasan dalam kerjasama antara parti kerajaan campuran iaitu tidak bersetuju sekiranya Datuk Seri Najib Razak diberi pengampunan.

“Kian Ming hanya melihat kepada soal pengampunan Najib (Razak) sebagai ‘red line’ tapi begitu banyak ‘red line’ yang dicerobohi oleh kepimpinan kerajaan DAP selama 22 bulan.

“Sebab itu, Pakatan Harapan (PH) tak dapat cukup kerusi nak tubuh kerajaan selepas Pilihan Raya Umum Ke-15 (PRU15) sehingga kena dapat sokongan dari Umno dan GPS.

“Bersama dengan UMNO dalam kerajaan bukan ‘red line’ bagi akar umbi DAP?” katanya dalam hantaran di Facebook.

Kelmarin Kian Ming dilaporkan berkata, DAP perlu berkompromi selepas bekerjasama dengan parti berbeza dalam kerajaan perpaduan.

Namun, pemimpin DAP itu memberi peringatan bahawa ada batasan yang tidak boleh dilanggar kerajaan termasuklah pembebasan Najib.

“Saya rasa untuk akar umbi dan mungkin juga pemimpin DAP, ‘red line’ itu adalah pembebasan Bossku,” katanya merujuk kepada nama gelaran Najib.

Mengulas lanjut Shahrir berkata, sikap Kian Ming, seperti mana adiknya, pemimpin Amanah Khalid Samad yang mendahului parti dalam mengeluarkan kenyataan.

“Siapa jurucakap DAP ni? Anthony Loke bagi kepimpinannya? Ong Kian Ming bagi akar umbi DAP?” katanya lagi.


Kakitangan komuter tembak mati 8 rakan sekerja sebelum bunuh diri

Seorang kakitangan Pihak Berkuasa Pengangkutan Valley (VTA) menembak mati lapan rakan sekerjanya di pejabat komuter San Jose, California, hari ini.

Polis berkata kejadian berlaku di pejabat VTA Santa Clara di San Jose kira-kira jam 6.45 pagi waktu tempatan membabitkan pekerja VTA yang sedang mendengar taklimat sebelum memulakan tugas.

Seorang mangsa dimasukkan ke hospital dalam keadaan kritikal akibat luka tembakan.

Semua mangsa ditemui dalam dua bangunan di lokasi kejadian, kata polis.

Lelaki terbabit yang menembak diri sendiri selepas menyedari kehadiran pihak polis, sebelum itu dilaporkan membakar rumahnya.

Sherif Santa Clara Laurie Smith berkata, sembilan individu termasuk suspek Samuel Cassidy berusia 57 tahun terbunuh.

Media tempatan melaporkan beberapa jam sebelum kejadian tembakan itu rumah milik pekerja VTA Santa Clara terbakar dipercayai perbuatan khianat.

Pihak berkuasa bagaimanapun tidak menyatakan maklumat lanjut mengenai motif serangan itu. – Agensi


22 bahagian Bersatu buat laporan polis terhadap Anwar, Zahid

Dua puluh dua ketua bahagian Bersatu di Selangor membuat laporan polis terhadap Perdana Menteri, Datuk Seri Anwar Ibrahim dan Timbalan Perdana Menteri, Datuk Seri Ahmad Zahid Hamidi, yang didakwa memfitnah Pengerusi Perikatan Nasional (PN), Tan Sri Muhyiddin Yassin.

Ketua Bersatu Selangor, Abdul Rashid Asari yang mengetuai laporan polis itu berkata Anwar dan Zahid serta sekutunya cuba menjatuhkan kepimpinan PN dan Bersatu menjelang enam Pilihan Raya Negeri (PRN) tidak lama lagi.

Menurutnya, Anwar dan Zahid lebih mendahului kuasa pihak berkuasa apabila menuduh Muhyiddin menyeleweng wang kerajaan berjumlah RM600 bilion dan kini angka itu berubah kepada RM300 juta.

“Bagi melumpuhkan kekuatan politik gabungan PN menghadapi PRN, mereka (Anwar dan Zahid) melemparkan fitnah.

“Ini termasuk membekukan akaun bank Parti Pribumi Bersatu Malaysia (Bersatu), mendakwa serta mengheret kepimpinan parti ke mahkamah. Kita perlu berhati-hati sebelum membuat apa-apa kenyataan sebagai seorang perdana menteri,” katanya kepad amedia di luar Ibu Pejabat Polis Daerah Shah Alam, hari ini (17 Mac 2023).

Katanya, ketika Muhyiddin menjadi perdana menteri, beliau difitnah menyeleweng dana RM600 bilion.

“Angka itu kemudian diturunkan kepada RM530 bilion… kemudian turun lagi kepada RM92.5 bilion kepada RM4.5 bilion dan akhirnya RM300 juta.

“Apabila membuat kenyataan mengenai sesuatu perkara besar melibatkan rasuah dan sebagainya, mestilah mendapatkan atau menyediakan fakta terperinci sebelum membuat apa-apa kenyataan,” katanya lapor FMT.

Beliau turut memaklumkan, laporan polis itu dibuat secara berasingan oleh ketua bahagian Bersatu di seluruh Selangor hari ini.


Ramai rakyat Malaysia terkandas di Thai berdepan denda, disenarai hitam

Rakyat Malaysia yang terkandas di Thailand berikutan Perintah Kawalan Pergerakan (PKP) akibat Covid-19 sebelum ini, berdepan denda dan berisiko disenarai hitam akibat daripada dokumen perjalanan yang tamat tempoh.

Ahli Parlimen Rantau Panjang Datuk Siti Zailand Mohd Yusoff berkata mengikut maklumat diperoleh, pemilik dokumen perjalanan dikenakan denda sehingga mencecah RM2,500 dan berdepan tindakan disenarai hitam selama tiga tahun oleh undang-undang Thailand, lapor Bernama.

Beliau berkata masalah dihadapi itu telah dikemukakan kepada Kementerian Dalam Negeri (KDN) dan mereka dalam proses rundingan dengan kerajaan Thailand bagi memudahkan urusan rakyat Malaysia yang terkandas di negara itu.

“Saya menerima banyak aduan masalah rakyat kita berkaitan dokumen perjalanan yang tamat tempoh sepanjang PKP sebelum ini yang tidak dapat cop dan sebagainya.

“Perkara ini (denda dan senarai hitam) kita tidak boleh ubah melainkan ia mendapat persetujuan daripada kerajaan Thailand. Kita cuba berunding dengan KDN untuk mempermudahkan perkara ini sekali gus dapat meringankan mereka kerana ada yang hanya bekerja buruh dan sebagainya,” katanya.

Beliau berkata demikian kepada pemberita selepas meninjau hari pertama kebenaran kenderaan persendirian merentas Malaysia-Thailand di Kompleks Imigresen, Kastam, Kuarantin dan Keselamatan (ICQS) Rantau Panjang di sini hari ini.

Mengenai pembukaan sempadan hari ini, Siti Zailah yang juga Timbalan Menteri Pembangunan Wanita, Keluarga dan Masyarakat berkata ia dapat membantu merancakkan semula ekonomi kedua-dua negara serta mengembalikan hubungan kekeluargaan antara rakyat Malaysia-Thailand.

“Hasil tinjauan saya hari ini mendapati masyarakat mula mengambil peluang sempena pembukaan ini untuk ke Thailand dan juga sebaliknya. Saya juga ingin berterima kasih kepada kerajaan Thailand kerana memberi kelonggaran kepada kenderaan rakyat kita yang terperangkap dan tersadai di sana tanpa sebarang bayaran.

“Saya dimaklumkan sepatutnya pada hari biasa kenderaan yang berada di sana dikenakan kadar bayaran sebanyak RM140 sehari bagi setiap kenderaan dan maksimum bayaran dikenakan boleh mencecah sehingga RM1,400 sehari,” katanya.

Beliau turut berharap rakyat di negara ini dapat merebut peluang diberikan oleh kerajaan Thailand untuk membawa pulang kenderaan yang tersadai di sana tanpa sebarang bayaran dikenakan bermula hari ini hingga 30 Jun.


Australia terus catat peningkatan kes baharu Covid-19

Australia mencatatkan satu lagi peningkatan jangkitan Covid-19 pada Selasa apabila varian Omicron yang pantas menular mengganggu pembukaan semula ekonomi secara berperingkat, manakala pemimpin negara mempertikaikan kawalan sempadan antara negeri.

Tiga negeri yang paling ramai penduduknya, New South Wales (NSW), Victoria dan Queensland, melaporkan 10,000 kes baharu, berbanding 10,186 kes pada Isnin.

Terdapat lima kematian Covid-19 dilaporkan, walaupun pihak berkuasa tidak menyatakan sama ada ianya berkaitan dengan varian Omicron atau tidak.

Lima negeri dan wilayah lain di Australia bagaimanapun belum melaporkan jumlah jangkitan baharu.

Varian omicron, yang menurut pakar perubatan lebih mudah menular tetapi jangkitannya kurang teruk berbanding varian lain, mula merebak di Australia sebaik negara itu memulakan rancangannya membuka semula sempadannya.

Dengan jumlah kes yang meningkat semula – walaupun kadar vaksinasi warga berumur lebih 16 tahun mencapai lebih 90 peratus – pemimpin negeri dan wilayah di Australia mengenakan semula beberapa langkah pencegahan, termasuk mewajibkan pemakaian pelitup muka dan pendaftaran masuk kod QR di tempat umum.

Namun, jumlah kes yang semakin meningkat menyebabkan beribu-ribu pekerja sektor perhotelan, hiburan dan penerbangan – sektor paling teruk terkesan akibat ‘lockdown’ – terpaksa menjalani kuarantin kendiri, menyebabkan pertunjukan teater dibatalkan, restoran ditutup dan penerbangan ditangguhkan.

Varian baharu itu juga telah mencetuskan semula polimik politik di antara negeri-negeri yang menolak cadangan membuka semula sempadan masing-masing.

NSW, negeri yang menempatkan kota Sydney dan satu pertiga daripada 25 juta penduduk Australia, menggesa jirannya, Queensland beralih daripada ujian klinikal mandatori kepada ujian antigen bagi individu yang melancong di negeri itu, susulan aduan masa menunggu selama berjam-jam.

Menteri Kesihatan NSW, Brad Hazzard berkata satu perempat daripada ujian PCR negerinya adalah “ujian pelancongan,” menyebabkan tekanan besar kepada sistem kesihatan, barisan ujian yang luar biasa panjang dan masa menunggu untuk keputusan, kadang-kadang berhari-hari.

Dalam satu kes, klinik ujian Sydney menghantar keputusan negatif yang salah kepada kira-kira 1,400 orang.

Hazzard berkata kejadian itu berlaku akibat daripada “kesilapan manusia, dan apabila orang berada di bawah tekanan, kesilapan lebih kerap berlaku.”

Sempadan antarabangsa Australia kekal ditutup, tetapi warga Australia boleh pulang tanpa menjalani kuarantin wajib di hotel dan negara itu telah menyatakan ia akan membenarkan pekerja mahir dan pelajar asing tertentu masuk. – Agensi


SPRM sahkan mungkin panggil Tengku Zafrul: Laporan

Suruhanjaya Pencegahan Rasuah Malaysia (SPRM) tidak menolak kemungkinan memanggil bekas Menteri Kewangan, Datuk Seri Tengku Zafrul Tengku Aziz untuk memberi keterangan, bagi membantu siasatan berhubung dana Jana Wibawa.

Ketua Pesuruhjaya SPRM, Tan Sri Azam Baki berkata, tindakan itu dilakukan selepas agensi berkenaan memanggil bekas Perdana Menteri, Tan Sri Muhyiddin Yassin untuk memberi keterangan berhubung siasatan sama.

Jelas beliau, siasatan sedang giat dijalankan dan beberapa lagi saksi akan dipanggil bagi membantu siasatan.

“Pegawai penyiasat sedang memanggil mana-mana saksi yang boleh membantu dalam siasatan tersebut. Saya tidak menolak kemungkinan bekas Menteri Kewangan juga dipanggil untuk memberi keterangan,” katanya menurut Utusan hari ini (18 Februari 2023).

Terdahulu, Muhyiddin berkata, beliau tidak pernah menerima bayaran sehingga RM300 juta daripada kontraktor di bawah projek Jana Wibawa dan menganggap tuduhan ke atas beliau sebagai tidak berasas.

Pengerusi Perikatan Nasional (PN) itu menegaskan demikian selepas ditanya mengenai sesi soal siasat yang dijalankan oleh SPRM ke atasnya.

Kata beliau, ketika itu negara dilanda pandemik Covid-19 dan yang paling teruk terkesan adalah pihak-pihak kontraktor Bumiputera yang amat memerlukan bantuan.

Justeru, idea berkenaan datang daripada Tengku Zafrul kepada beliau dan bersetuju dibawakan kepada Kabinet untuk mendapat kelulusan.

Muhyiddin berkata penyiasat SPRM memberi senarai syarikat yang tidak dikenalinya memandangkan proses kelulusan bagi projek tersebut diputuskan oleh pihak Kementerian Kewangan dan bukan pejabat Perdana Menteri.

“Sebahagian daripada lain itu dia (SPRM) tanya kenal ke tidak kontraktor. Saya tak kenal. Tak pernah berjumpa pun dengan mereka. Nama-nama syarikat pun saya tak tahu. Dia bacakanlah senarai syarikat,” katanya lagi.


Prosiding nahas MH17 ditembak jatuh akan disertai Malaysia

Malaysia akan mengambil bahagian dalam prosiding melalui Pertubuhan Penerbangan Awam Antarabangsa (ICAO) selaras dengan Konvensyen Chicago susulan tindakan undang-undang bersama yang dimulakan oleh kerajaan Australia dan Belanda berikutan nahas pesawat Malaysia Airlines (MAS) Penerbangan MH17 yang ditembak jatuh.

Menurut Kementerian Pengangkutan (MOT) dalam kenyataan hari ini, kerajaan Malaysia mengulangi komitmennya terhadap proses kehakiman yang dijalankan secara telus di bawah undang-undang antarabangsa terhadap pihak yang bertanggungjawab dalam tragedi MH17 pada 2014, lapor Bernama.

“Kerajaan Malaysia komited untuk menuntut keadilan bagi keluarga mangsa nahas termasuk 43 rakyat Malaysia yang menaiki pesawat itu,” menurut kenyataan tersebut.

Pesawat MH17 dalam penerbangan dari Amsterdam ke Kuala Lumpur pada 17 Julai 2014 apabila ia ditembak jatuh di utara Ukraine, mengorbankan 298 orang di dalam pesawat berkenaan.

Dilaporkan Australia dan Belanda telah memulakan tindakan undang-undang bersama terhadap Rusia melalui ICAO berikutan tragedi MH17 yang ditembak jatuh.

Tindakan undang-undang oleh kedua-dua negara tersebut difailkan menerusi ICAO di bawah Artikel 84 Konvensyen Penerbangan Awam Antarabangsa.

Justeru, Malaysia menggesa semua negara dan pihak yang terlibat memberi kerjasama sepenuhnya terhadap perbicaraan itu selaras dengan Resolusi Majlis Keselamatan Pertubuhan Bangsa Bersatu (UNSC) 2166 (2014).

“Proses undang-undang yang menyeluruh mesti diteruskan dalam usaha mengheret pelaku jenayah tidak berperikemanusiaan ini ke muka pengadilan demi membela mangsa nahas MH17 dan keluarga mereka,” menurut kenyataan itu.

Menurut MOT, Malaysia komited untuk memastikan proses perundangan berjalan dengan telus, boleh dipercayai dan konklusif.

“Pendekatan Malaysia kekal bahawa segala kesimpulan mestilah dibuat berdasarkan bukti kukuh,” menurut kenyataan itu.


Fahmi pertahan Anwar letak calon ‘katak’, PKR kalah kerana sekatan kempen

Pengarah Komunikasi PKR, Fahmi Fadzil mempertahankan langkah bosnya, Datuk Seri Anwar Ibrahim mengambil calon ‘katak berprinsip’ bertanding pada Pilihan Raya Negeri (PRN) Melaka walaupun tewas teruk baru-baru ini.

Fahmi berkata kekalahan PKR di semua kerusi adalah disebabkan sekatan berkempen yang dikenakan dalam PRN kali ini dan bukan kerana keputusan Ketua Pembangkang itu meletak calon ‘katak’ bertanding, disamping menegaskan tidak wajar Anwar dipersalahkan.

“Ini tidak benar, boleh jadi disebabkan faktor jentera dan kekuatan parti antara kawasan bandar dan luar bandar. Apa yang perlu diperbaiki adalah gerak kerja kami kerana cara parti-parti berkempen secara maya pun salah satu punca mengapa sukar untuk kami memperkenalkan calon.

“Kempen digital di kawasan bandar memang berkesan, tetapi bukan di luar bandar kecuali pengundi yang mengundi di kawasan luar bandar ini tetapi bekerja di dalam bandar,” katanya dipetik dalam laporan Utusan Online.

Untuk rekod, Anwar mengambil keputusan untuk mengambil dua bekas Ahli Dewan Undangan Negeri (ADUN) UMNO untuk bertanding pada PRN Melaka, bagaimanapun kedua-dua mereka tewas.

Ujarnya lagi, undi pecah juga menjadi faktor penyumbang kekalahan Pakatan Harapan (PH) yang mengakibatkan mereka gagal memperoleh kemenangan.

“Ada banyak sudut yang perlu diambil kira untuk kita memahami apa yang berlaku selepas hari mengundi.

“Mungkin juga ada undi yang berpecah yang menyebabkan kemenangan tidak memihak pembangkang seperti di Pengkalan Batu. Kehadiran bekas penyandangnya, Datuk Norhizam Hassan Baktee (Bebas) juga telah mengambil undi yang sepatutnya pergi ke DAP,” katanya lagi.

Barisan Nasional (BN) membentuk kerajaan negeri Melaka mencatatkan kemenangan dengan majoriti dua pertiga menyaksikan UMNO menang 18 kerusi, diikuti MCA (2) dan MIC (1) manakala PH hanya menang lima kerusi iaitu DAP lima kerusi, Amanah (satu kerusi) dan PKR tewas semua kerusi.

Perikatan Nasional-Bersatu pula hanya menang dua kerusi manakala PAS, Parti Gerakan Rakyat Malaysia (Gerakan) dan parti-parti politik bebas juga gagal merebut sebarang kerusi yang ditandingi.


Bersatu desak SPRM siasat belanja PH, BN susulan dakwaan Raja Petra

Bersatu Bahagian Rembau menggesa Suruhanjaya Pencegahan Rasuah Malaysia (SPRM) menyiasat akaun dan sumber perbelanjaan Pakatan Harapan (PH) serta Barisan Nasional (BN) ketika Pilihan Raya Umum Ke-15 (PRU-15) lalu.

Ketua Bahagian Bersatu Rembau, Nazree Yunus berkata siasatan itu perlu dilakukan berdasarkan dakwaan dibuat penulis blog, Raja Petra Kamarudin melalui video di Facebooknya yang tular baru-baru ini.

Katanya berdasarkan video tular, Raja Petra memaklumkan bahawa kepimpinan PH dan BN mempunyai kewangan yang luar biasa dan berbelanja secara luar biasa dalam kempen pilihan raya umum yang lalu.

Menurut Nazree, Raja Petra memaklumkan bahawa BN berbelanja sehingga RM6 juta dan PH (RM10 juta) bagi satu kerusi Parlimen.

“Ini bermakna anggaran jumlah perbelanjaan yang didakwa adalah mungkin boleh mencecah lebih daripada RM 1.5 bilion,” katanya dalam kenyataan hari ini sambil menyiarkan pautan dakwaan yang disiarkan kelmarin (4 Februari).

Justeru, katanya Bersatu Rembau menyarankan agar perkara ini tidak dipandang remeh oleh agensi pihak berkuasa dalam menyiasat secara telus dan adil.

Nazree berkata Bersatu terbuka dan telah pun memberikan kerjasama kepada SPRM dalam isu siasatan kononnya berlaku penyelewengan RM600 bilion dan kemudian diturunkan menjadi RM92.5 bilion hingga menjadi RM300 juta, seperti yang dituduh oleh Perdana Menteri Datuk Seri Anwar Ibrahim.

“Oleh itu, Bersatu Rembau menggesa agar PH (DAP, PKR, Amanah) dan UMNO untuk memperjelas serta mendedahkan sumber dan akaun perbelanjaan yang dikatakan ‘luar biasa’ yang dibelanjakan sewaktu PRU-15,” katanya.


Kementerian Luar jawab berhubung isu pelantikan Nazri, Tajuddin sebagai Duta Besar

Isu pelantikan dua Ahli Parlimen (MP) iaitu Datuk Seri Mohamed Nazri Abdul Aziz dan Datuk Seri Tajuddin Abdul Rahman dijawab Kementerian Luar di Dewan Rakyat hari ini.

Dalam jawapan bertulis di Dewan Rakyat, Kementerian Luar memberitahu pencalonan Nazri yang juga MP Padang Rengas sebagai Duta Besar Malaysia ke Switzerland bukan ditolak tetapi ia disebabkan ketetapan negara itu yang mensyaratkan individu yang masih berkhidmat sebagai MP tidak boleh menjadi calon jawatan berkenaan.

“Saya ingin jelaskan bahawa pencalonan Ahli Parlimen Padang Rengas tidak ditolak oleh kerajaan negara penerima.

“Bagaimanapun, ia disebabkan pencalonan berkenaan tidak selari dengan dasar negara itu yang tidak menerima Ahli Parlimen masih berkhidmat sebagai calon Duta Besar,” katanya dalam jawapan itu.

Beliau menjawab soalan Pang Hok Liong (Pakatan Harapan-Labis) yang bertanya alasan sebenar Indonesia dan Switzerland menolak cadangan untuk Nazri dan Tajuddin sebagai Duta Besar Malaysia ke negara berkenaan.

Berhubung pencalonan Tajuddin yang juga MP Pasir Salak sebagai Duta Besar Malaysia ke Indonesia, Kementerian Luar mengesahkan negara jiran itu masih mempertimbangkan cadangan berkenaan.

“Berhubung isu pencalonan Ahli Parlimen Pasir Salak pula, kementerian ingin menyatakan perkara itu masih dalam pertimbangan kerajaan negara penerima,” katanya.

Terdahulu, Kementerian Luar memaklumkan pemilihan individu berkaliber dan mempunyai latar belakang bersesuaian adalah penting untuk diangkat sebagai calon Ketua Perwakilan Malaysia, sama ada Duta Besar atau Pesuruhjaya Tinggi ke sesebuah negara.

“Ini memandangkan Ketua Perwakilan yang dilantik memikul tanggungjawab besar sebagai wakil rasmi negara, selain mengetengahkan dan mempertahankan kepentingan Malaysia di negara yang mereka ditauliahkan,” katanya.


Jemaah umrah meninggal di KLIA

Seorang jemaah umrah wanita yang baharu pulang dari Tanah Suci menghembuskan nafas terakhir sebaik tiba di Lapangan Terbang Antarabangsa Kuala Lumpur (KLIA), hari ini (4 Jun 2022).

Menurut mutawif bagi kumpulan jemaah umrah berkenaan, Zakariya Abd Rasip yang dimuat naik seorang wanita di Facebook berkata, jemaah berkenaan rebah dan pengsan sejurus keluar daripada pintu pesawat.

Menurutnya, mangsa dibantu oleh kru pesawat dan pasukan perubatan namun disahkan meninggal dunia di lokasi kejadian.

“Alhamdulillah jenazah Allahyarhamah jemaah umrah kumpulan dua dari Kota Tinggi, Johor kembali ke rahmatullah selepas keluar pintu pesawat.

“Jenazah juga telah selamat diuruskan dengan kerjasama baik dari kru Malaysia Airlines (MAS), kakitangan dan polis KLIA,” catatnya di hantaran berkenaan.

Katanya, laporan juga sudah dibuat di pejabat imigresen dan Balai Polis KLIA serta jenazah sudah dihantar ke Hospital Serdang untuk urusan selanjutnya.

“Semoga Allah memuliakan Almarhumah husnul khatimah dan takziah buat seluruh keluarga,” katanya.

Sementara itu, Ketua Polis Daerah KLIA Asisten Komisioner Imran Abd Rahman ketika dihubungi mengesahkan kejadian.


Golongan rentan akan terkesan jika PKP menyeluruh dilaksanakan

Jika Perintah Kawalan Pergerakan (PKP) dilakukan secara menyeluruh ia kemungkinan bakal memberi kesan kepada sebanyak 2.8 juta pekerja informal yang akan hilang punca pendapatan.

Menteri Kewangan Datuk Seri Tengku Zafrul Tengku Aziz berkata sekiranya sektor ekonomi ditutup, bilangan rakyat yang menggangur dijangka mencecah satu juta dan akan memberi impak kepada 4 juta rakyat berdasarkan purata 4 orang bagi setiap keluarga.

“Kesan PKP menyeluruh akan lebih dirasai oleh golongan berpendapatan rendah dan pekerja sektor informal.

“Kita juga perlu ingat bahawa sektor pembuatan dan perkilangan juga menggaji ramai rakyat Malaysia yang berpendapatan rendah,” katanya dalam sidang media lapor Bernama.

Jelasnya, situasi tersebut bukan sahaja akan meningkatkan pengangguran tetapi juga mendatangkan kemudaratan kepada rakyat termasuk impak sosial yang akan mengambil masa yang lama untuk diperbaiki.

Tengku Zafrul berkata, semasa PKP 1.0, 68 peratus perniagaan melaporkan tiada jualan/hasil semasa, 42.5 peratus perniagaan memerlukan lebih daripada enam bulan untuk pulih dan dua daripada tiga perniagaan mempunyai atau akan menanggung tunggakan hutang dalam tempoh enam bulan.

Oleh itu, jalan penyelesaian yang terbaik dalam mengimbangi antara melindungi nyawa dan kesejahteraan rakyat adalah secara PKP yang bersasar dan dipeketatkan dan bukan PKP secara menyeluruh, jelas beliau.

Tambahan pula, kerajaan komited untuk meneruskan pelbagai bantuan bersasar bagi membantu individu dan perniagaan yang terjejas. Pelbagai bantuan terus disalurkan sepanjang tahun ini.

Antaranya, kerajaan sudah menyalurkan RM4.68 bilion dibawah Bantuan Prihatin Rakyat yang memanfaatkan 8.4 juta penerima B40.

Program peningkatan kemahiran dan bakat pula memberi peluang pekerjaan bagi 137,290 orang. Selain itu, subsidi upah membantu lebih daripada 330 ribu majikan dalam mengekalkan 2.7 juta pekerjaan

Bagi sektor perniagaan pula, masih terdapat dana pinjaman mudah untuk PKS sebanyak RM5.2 bilion daripada Bank Negara Malaysia dan kemudahan jaminan pinjaman berjumlah RM 39 bilion melalui Skim Jaminan Danajamin PRIHATIN.

Bagi PKS mikro, Geran Khas Prihatin (GKP) sebanyak RM0.9 bilion telah disalurkan dan selanjutnya, pada bulan Jun 2021, GKP3.0 sebanyak RM1 billion (atau RM1,000 kepada 1 juta PKS mikro) akan dibayar.

Bantuan bayaran balik bersasar pula daripada 1.6 juta permohonan, 95 peratus telah diluluskan.


Tular mesej WhatsApp darurat kesihatan disambung tidak benar

Dakwaan satu mesej kononnya darurat kesihatan akan disambung yang tular dalam WhatsApp adalah tidak benar, kata Majlis Keselamatan Negara (MKN).

Dalam satu kenyataan, MKN menafikan mesej bertajuk ‘Jawatankuasa Khas Bebas Darurat 2021 syor Darurat Kesihatan disambung’ seperti yang sedang tular di media sosial.

MKN menegaskan bahawa maklumat berkaitan Mesyuarat Jawatankuasa Khas Bebas Darurat 2021 itu adalah palsu, demikian menurut kenyataan Pasukan Respons Pantas Kementerian Komunikasi dan Multimedia.

“Orang ramai diminta untuk tidak mengedarkan, mengelilingkan atau menyebarkan berita tidak benar yang diterima melalui media sosial seterusnya menghapus atau memadam berita tidak benar berada dalam kawalan masing-masing sama ada dalam peranti atau penerbitan bertulis dengan serta merta.

“Kegagalan berbuat demikian merupakan suatu kesalahan dan boleh diambil tindakan di bawah Ordinan Darurat (Kuasa-Kuasa Perlu) (No. 2) 2021,” menurut kenyataan itu.

Terdahulu, Agenda Daily melaporkan Jawatankuasa Khas Bebas Darurat dikatakan mencadangkan kepada Yang di-Pertuan Agong supaya tempoh darurat dilanjutkan sehingga hujung tahun sebagai langkah proaktif mencegah penularan pandemik Covid-19.

Jawatankuasa terdiri daripada pakar kesihatan awam, wakil parti politik pembangkang dan kerajaan, tokoh bidang pendidikan, kesihatan, keselamatan, ketenteraman awam, pentadbiran awam dan undang-undang, mufti serta wakil dewan perniagaan, berperanan menasihati Yang di-Pertuan Agong mengenai kewujudan berterusan darurat besar di Malaysia dan penamatannya.

Sumber memberitahu Agenda Daily cadangan itu dikemukakan Pengerusi Jawatankuasa Khas Bebas Darurat, yang juga bekas Ketua Hakim Negara, Tun Ariffin Zakaria, ketika menghadap Yang di-Pertuan Agong di Istana Negara semalam.


Penolong Pesuruhjaya SPRM antara ditangkap disyaki ‘Geng Nicky’

Dua belas pegawai kerajaan, termasuk dua daripada Suruhanjaya Pencegahan Rasuah Malaysia (SPRM) dan pegawai polis berpangkat superintendan, ditangkap setelah disyaki terbabit dengan kumpulan jenayah terancang ‘Geng Nicky’.

Ketua Polis Johor, Datuk Ayob Khan Mydin Pitchay berkata, semua suspek berusia antara 36 hingga 49 tahun ditangkap dalam Op Pelican 3.0 sejak 21 April hingga hari ini.

Operasi itu katanya, dijalankan anggota Jabatan Siasatan Jenayah Komersial (JSJK), Ibu Pejabat Polis Kontinjen (IPK) Johor, di sekitar Kuala Lumpur, Selangor, Melaka dan Negeri Sembilan.

Katanya, superintendan polis yang ditangkap itu bertugas di Jabatan Siasatan Jenayah (JSJ) Bukit Aman dan seorang lagi berpangkat inspektor di Jabatan Integriti dan Pematuhan Standard (JIPS) Bukit Aman.

Tangkapan lain katanya, membabitkan seorang Deputi Superintendan (DSP) di Jabatan Siasatan Jenayah Narkotik (JSJN) IPK Selangor; seorang Asisten Superintendan (ASP) dalam cawangan khas IPK Selangor; serta dua inspektor di JSJ IPK Selangor dan Ibu Pejabat Polis Daerah (IPD) Ampang Jaya.

“Selain itu, seorang DSP di JSJ IPD Melaka Tengah, manakala tangkapan membabitkan IPK Kuala Lumpur pula meliputi dua ASP di JSJK dan JSJ IPD Sentul,” katanya pada sidang media di IPK Johor, hari ini.

Ayob berkata, tiga lagi individu yang ditahan iaitu inspektor yang bertugas di Pusat Latihan Polis (PULAPOL) Air Hitam, Negeri Sembilan, dan Penolong Pesuruhjaya SPRM serta Penguasa SPRM di Putrajaya.

Beliau berkata, siasatan dijalankan mengikut Seksyen 130V hingga Seksyen 130ZB Kanun Keseksaan, Bab VI B Jenayah Terancang Kanun Keseksaan dan Akta Kesalahan Keselamatan (Langkah-Langkah Khas) 2012 SOSMA.

“Jumlah keseluruhan tangkapan berhubung kes berkenaan ialah 64 individu, setakat ini, dan siasatan masih dijalankan. Jika ada nama baharu (individu disyaki), kita akan menjalankan operasi susulan,” katanya.


Pengundi diminta pantau aktiviti menteri beri sumbangan semasa PRN

Pengundi di enam negeri diminta untuk memantau kehadiran menteri ke kawasan masing-masing, gesa Ahmad Fadhli Shaari.

Ketua Pemuda Perikatan Nasional (PN) itu berkata sekiranya terdapat sumbangan diberikan oleh menteri semasa tempoh berkempen pada Pilihan Raya Negeri (PRN) boleh dianggap melanggar peraturan pilihan raya dan petisyen boleh dibawa ke mahkamah.

“Berdasarkan keputusan petisyen pilihan raya kawasan parlimen Kuala Terengganu, mana-mana menteri kerajaan persekutuan boleh dianggap sebagai ejen kepada calon PH-BN dalam PRN ini nanti.

“Mohon buat rakaman dan kumpulkan segala bukti jika mana-mana menteri kerajaan persekutuan hadir ke kawasan PRN dan menyampaikan apa-apa sumbangan untuk tujuan petisyen pilihan raya,” katanya dalam satu hantaran di Facebooknya, hari ini.

Pada 27 Jun lalu, Mahkamah Pilihan Raya Kuala Terengganu membatalkan kemenangan Ahli Parlimen (MP) PAS Datuk Ahmad Amzad Hashim di kawasan Kuala Terengganu pada Pilihan Raya Umum Ke-15 (PRU-15).

Hakim Mohd Datuk Seri Mohd Firuz Jaffril membenarkan petisyen pilihan raya yang difailkan calon BN di kerusi Parlimen itu, Datuk Mohd Zubir Embong.

Menurut peguam Mohd Zubir berkata hakim antara lain memutuskan wujud unsur sogokan dalam pengagihan bantuan kewangan dari kerajaan negeri – menerusi inisiatif i-Belia dan i-Siswa – menjelang PRU berkenaan.

Turut difailkan Barisan Nasional (BN) ialah mencabar kemenangan dicapai Presiden PAS Tan Sri Abdul Hadi Awang bagi kerusi Parlimen Marang.

Bagaimanapun petisyen ke atas Hadi ditolak dan dia kekal sebagai MP Marang.


Muhyiddin, anak ulama terkenal yang dikhianati berulang kali

Bapa bekas Perdana Menteri Malaysia Kelapan Tan Sri Muhyiddin Yassin, Tuan Guru Haji Muhammad Yassin bin Muhammad merupakan seorang ulama terkenal di Malaysia.

Hari ini, Yang di-Pertuan Agong menitahkan supaya perancangan di bawah dasar sedia ada, seperti pelaksanaan projek pembangunan, usaha menangani pandemik Covid-19, dan program pemulihan negara, perlu dikekalkan oleh kerajaan yang akan dibentuk dalam masa terdekat.

Titah baginda itu dibuat pada sesi menghadap ketua-ketua dan wakil-wakil parti politik di Istana Negara semalam, susulan peletakan jawatan Tan Sri Muhyiddin Yassin sebagai Perdana Menteri dan barisan Kabinetnya pada Isnin lalu.

Titah itu sekali gus menunjukkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Timbalan Yang di-Pertuan Agong, Sultan Perak Sultan Nazrin Shah, yakin dengan perancangan dasar yang disediakan itu.

Untuk rekod semua dasar yang baginda sebutkan itu diperkenalkan ketika pentadbiran Kerajaan Perikatan Nasional (PN) pimpinan Muhyiddin, anak seorang ulama tersohor yang telah dikhianati berulang kali dalam menempuh asam garam dunia politik tanah air.

Muhyiddin mengangkat sumpah jawatan Perdana Menteri pada 1 Mac 2020 setelah membawa Bersatu keluar daripada Pakatan Harapan (PH) yang dimonopoli DAP, susulan peletakan jawatan Tun Dr Mahathir Mohamad sebagai Perdana Menteri Kerajaan PH.

Daripada titah ucapan Agong itu juga jelas membuktikan bukan dasar Kerajaan PN yang diperkenalkan di bawah pentadbiran Muhyiddin, terutama dalam mendepani pandemik Covid-19, yang salah, seperti mana sebelum ini digembar-gemburkan blok minoriti Ahli Parlimen (MP) UMNO pimpinan Datuk Seri Ahmad Zahid Hamidi, dan blok pembangkang diketuai Datuk Seri Anwar Ibrahim.

Jika kita semua ingat bahawa pada 3 Ogos 2021 lalu, Zahid bersama 14 lagi MP UMNO menarik sokongan kepada kerajaan PN dan Muhyiddin, dengan memberi alasan antaranya kegagalan kerajaan menangani pandemik Covid-19, dan ianya disambut oleh blok pembangkang.

Alasan-alasan untuk menarik sokongan itu sebenarnya hanya ‘alasan’, sedangkan hal yang sebenarnya ialah dendam peribadi Kluster Mahkamah dan kelompok kleptokrat terhadap Muhyiddin.

Serangan itu disambut pula PH yang disokong parti-parti kecil diketuai Tun Dr Mahathir Mohamad dan Datuk Seri Shafie Apdal dari parti Warisan di Sabah.

Mereka juga berdendam dengan Muhyiddin yang membawa keluar Bersatu daripada PH setelah Dr Mahathir meletak jawatan. Jika Muhyiddin tidak memulakan ‘Langkah Sheraton’, pasti Anwar sudah menjadi Perdana Menteri Kelapan.

Sebab itu agenda peribadi Kluster Mahkamah dan kleptokrat menjadi pencetus kepada serangan terhadap Muhyiddin dan kemudian disambut pula blok pembangkang. Mereka menjadikan peningkatan kes jangkitan Covid-19 dan angka kematian sebagai alasan bagi menunjukkan kerajaan PN gagal menangani masalah rakyat.

Mereka memperhebatkan serangan terhadap Muhyiddin setelah melihat agenda menyelamatkan negara dan rakyat daripada pandemik Covid-19 ini, terutama program vaksinasi yang semakin menunjukkan hasil membanggakan. Menurut laporan kes-kes jangkitan Covid-19 lebih tinggi membabitkan individu yang tidak divaksin.

Demikianlah serangan dilakukan oleh kleptokrat dan Kluster Mahkamah kerana Muhyiddin tidak membantu membebaskan individu tertentu daripada puluhan tuduhan jenayah di mahkamah – penyelewengan jutaan ringgit yang dilakukan ketika mereka berkuasa dalam pentadbiran negara.

Tan Sri Muhyiddin Yassin (kanan) bergambar bersama Allahyarham bapanya Tuan Guru Haji Muhammad Yassin serta keluarga mereka.

Mengenali lebih dekat siapa bapanya, rakyat tidak terkejut apabila Muhyiddin juga tegas berpegang kepada prinsip, untuk tidak menggadai maruah dan ajaran Islam.

Allahyarham Tuan Guru Haji Muhammad Yassin bin Muhammad adalah seorang ulama terkenal sebaris dengan Tok Kenali dan Tok Selehong.

Ulama yang dikatakan mula mengajar ilmu agama seawal usia 21 tahun, dan merupakan anak kelahiran Tanjung Bidara, Melaka adalah pendakwah dan guru yang sangat gigih.

Allahyarham banyak mengajar di daerah Muar seperti di Masjid Jamek Muar, Masjid Parit Jamil, Masjid Seri Menanti, Masjid Bukit Gambir, Masjid Bukit Kangkar dan Masjid Sungei Mati Muar. Adakalanya, beliau mengajar sampai ke Chohong Melaka yang merupakan sempadan antara Melaka dan Muar.

Pengajaran beliau kebanyakannya tertumpu kepada kitab-kitab Tasawuf dan Ilmu Tauhid. Tuan Guru Haji Muhammad Yassin menadah kitab kepada ulama besar Muar satu ketika dahulu iaitu Tuan Guru Haji Abu Bakar bin Haji Hasan al-Muari bin Haji Ahmad bin Anggak bin Datuk Sijo Bukit Moh, Muar Bandar Maharani, Johor.

Sebab itu, Muhyiddin juga mempunyai didikan agama yang sangat kuat. Apa lagi abang beliau Allahyarham Ustaz Abdul Rahman Yassin (meninggal 2015) juga seorang pendakwah hebat.

Namun hakikatnya, kebencian, dendam, dan iri hati telah wujud sejak zaman Nabi Adam lagi, sebagaimana kisah Qabil dan Habil.

Nabi Muhammad SAW pun pada awal dakwah baginda dibenci, didendami, sehingga ada cubaan membunuh baginda. Demikian juga kisah Khalifah Umar al-Khattab yang ditikam dari belakang ketika beliau menjadi imam solat.

Menurut sesetengah riwayat, ketika diusung keluar dari masjid untuk dibawa ke rumahnya, Umar bertanya siapa yang menikamnnya, dan diberitahu lelaki Parsi bernama Firoz. Lalu Umar menjawab:

“Segala puji bagi Allah bahwa aku tidak dibunuh oleh seorang Muslim!”

Tok Akhi
Pemerhati Politik Kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Rakyat Brazil berdemonstrasi desak Presiden letak jawatan

Puluhan ribu rakyat Brazil sekali lagi turun ke jalanan di seluruh negara itu bagi mendesak pengunduran Presidennya, Jair Bolsonaro kerana dituduh gagal menguruskan wabak Covid-19.

Orang ramai berhimpun di Rio de Janeiro, Sao Paulo, Brasilia dan puluhan bandar serta pekan sebagai sebahagian daripada ‘Kempen Kebangsaan Singkirkan Bolsonaro’.

Kempen itu turut memperoleh sokongan dari puluhan pemimpin politik sayap kiri dan kumpulan buruh.

Selain itu, Presiden sayap kiri itu dikecam hebat kerana tidak dapat menguruskan penularan wabak apabila hampir 600,000 nyawa terkorban.

Ratusan penunjuk perasaan melakukan demonstrasi di sepanjang jalan sekitar Candelaria, di Rio de Janeiro tengah sambil menjerit ‘Bolsonaro out’ dan beberapa sepanduk besar yang tertera perkataan itu.

“Kami akan mengheretnya keluar. Penunjuk perasaan di jalanan berharap tindakan ini dapat memberi tekanan kepada penggubal undang-undang supaya dia boleh disingkirkan,” kata pesara Profesor, Elizabeth Simoes.

Terdapat lebih 100 permohonan untuk membuang Bolsonaro diserahkan kepada Dewan Rakyat akan tetapi, ketuanya, Arthur Lira seorang sekutu kerajaan enggan menerimanya.

Selain itu, Mahkamah Tinggi turut mengarahkan beberapa siasatan lanjut terhadap Bolsonaro dan pembantunya, membabitkan penyebaran maklumat palsu.

Manakala, di San Paulo, puluhan ribu penunjuk perasaan termasuk bekas Menteri Kabinet, Ciro Gomes, turut berhimpun sejak tengah hari semalam di tengah bandar Paulista Avenue.

“Bolsonaro sedang memusnahkan ekonomi negara. Beliau cuma memalukan nama Brazil di luar negara dan tidak bertangungjawab atas kematian lebih 600,000 rakyatnya akibat jangkitan Covid-19,” jelasnya.

Sementera itu, terdapat juga ratusan penunjuk perasaan berkumpul di sepanjang Esplanade of Ministires di Brasilia, dimana terletaknya pusat pentadbiran dan bangunan pejabat menteri.

Melalui laporan media tempatan, demonstrasi ini dilaksanakan di 24 daripada 27 wilayah di Brazil dan 84 bandar melibatkan 14 ibu negeri.


Kes harian di 12 negeri terus naik: Statistik KP Kesihatan

Dua belas negeri dan Wilayah Persekutuan hari ini merekodkan peningkatan jangkitan harian Covid-19, seiring lonjakan kes positif dalam tempoh 24 jam sehingga 12 tengah hari tadi kepada 10,089 kes, berbanding 9,117 kes semalam.

Menurut statistik yang dikongsi Ketua Pengarah Kesihatan Tan Sri Dr Noor Hisham Abdullah, tiga daripada negeri itu – Selangor, Johor dan Sabah – merekodkan kes empat digit, manakala kes di Perlis, Kelantan, Kuala Lumpur dan Putrajaya, kembali turun.

Selangor kekal merekodkan jangkitan harian tertinggi sebanyak 2,549 kes, berbanding 2,490 semalam, menjadikan kumulatif positif di negeri itu meningkat kepada 826,986 kes, dengan sejak awal 2020 hingga semalam seramai 10,065 pesakit meninggal dunia.

Sementara Sabah pula mencatat 1,285 kes hari ini, berbanding 1,205 semalam, menjadikan kumulatif positif sebanyak 252,930 kes, dengan 2,837 pesakit meninggal dunia.

Johor yang akan berdepan Pilihan Raya Negeri (PRN) tidak lama lagi juga mencatat peningkatan daripada 901 kes semalam kepada 1,582 hari ini.

Suruhanjaya Pilihan Raya (SPR) dijadual mengadakan mesyuaratnya pada 9 Februari ini bagi menentukan tarikh penamaan calon, undi awal dan hari pengundian, selain menetapkan prosedur operasi standard (SOP) PRN itu.

Negeri itu kini mencatat 265,703 kumulatif kes positif, dengan sehingga semalam seramai 249,092 pesakit telah sembuh, 3,925 kes kematian, dan 11,104 kes masih aktif.

Sehingga semalam seramai 9,876 pesakit diarah menjalani kuarantin di rumah, manakala 613 lagi ditempatkan di Pusat Kuarantin dan Rawatan Covid-19 (PKRC),

Seramai 600 pesakit Covid-19 iaitu yang dianggap kes teruk dimasukkan ke hospital di seluruh Johor, manakala 15 pesakit dirawat di unit rawatan rapi (ICU), dengan 10 daripadanya memerlukan alat bantuan pernafasan.

Sementara itu, Kedah turut mencatat peningkatan daripada 847 kes semalam kepada 904 hari ini, diikuti Pahang (624 kes baharu, 470 semalam); Pulau Pinang (542 kes baharu, 522 semalam); dan Negeri Sembilan (464 kes baharu, 416 semalam).

Melaka pula merekodkan 457 kes baharu berbanding 395 semalam; diikuti Perak (321 kes baharu, 231 semalam); Terengganu (213 kes baharu, 123 semalam); Sarawak (58 kes baharu, 42 semalam); dan Labuan (23 kes baharu, 15 semalam).

Sementara itu, Dr Noor Hisham berkata daripada 10,089 kes harian yang dilaporkan hari ini, 77 kes atau 0.76 peratus adalah pesakit dalam kategori 3, 4 dan 5, manakala 10,012 kes (99.24 peratus) terdiri daripada pesakit kategori 1 dan 2.

Bersasarkan statistik dikongsi beliau pesakit kategori 1 melibatkan 2,482 kes atau 24.6 peratus; kategori 2 (7,530 kes atau 74.64%); kategori 3 (52 kes atau 0.51%); kategori 4 (17 kes atau 0.17%); dan kategori 5 (lapan kes atau 0.08%).


AS jangka Russia serang Ukraine awal minggu depan

Amerika Syarikat (AS) percaya Russia boleh mengambil tindakan ketenteraan atau cuba mencetuskan konflik di dalam Ukraine seawal minggu depan, sebelum Sukan Olimpik Musim Sejuk di Beijing berakhir, kata Penasihat Keselamatan Negara Jake Sullivan.

Konflik boleh bermula semasa Sukan Olimpik walaupun banyak spekulasi bahawa ia hanya boleh berlaku selepas sukan musim sejuk berakhir, kata Sullivan kepada media di White House pada Jumaat.

“Apa yang boleh kami katakan ialah terdapat prospek yang boleh dipercayai bahawa tindakan ketenteraan Russia akan berlaku sebelum tamat Sukan Olimpik.

“Namun, kami tidak percaya beliau telah membuat apa-apa keputusan muktamad, atau kami tidak tahu bahawa beliau telah membuat sebarang keputusan muktamad,” katanya, merujuk kepada Presiden Russia Vladimir Putin.

Ketika ketegangan semakin memuncak di sempadan Ukraine-Russia, Presiden Joe Biden dan Putin akan berbincang pada Sabtu, menurut pegawai AS dan Russia. Ia akan menjadi perbualan langsung pertama antara kedua-dua pemimpin sejak 30 Disember tahun lalu.

Serangan Russia ke atas Ukraine mungkin akan bermula dengan pengeboman udara dan serangan peluru berpandu yang akan menyebabkan korban awam yang meluas, kata Sullivan, sambil menggesa rakyat AS keluar dari negara itu secepat mungkin.

Russia berulang kali menolak tuduhan ia merancang untuk menyerang Ukraine, sambil menuduh negara-negara Pertubuhan Perjanjian Atlantik Utara (NATO) mengancam keselamatannya dengan mempertimbangkan keahlian Ukraine dalam pakatan tentera itu.

Pada hari Khamis, puluhan ribu tentera Russia memulakan latihan dengan tentera Belarus hanya beberapa batu dari sempadan Ukraine.

AS berpendapat antara tindakan yang akan dilakukan Russia ialah mencetuskan provokasi di wilayah Donbas, di mana tentera Ukraine berjuang selama bertahun-tahun menentang puak pemisah yang disokong Moscow, atau menyerang ibu kota negara itu, Kyiv. – Agensi


PRN Selangor: Pengundi Melayu diseru keluar mengundi

Pengerusi Perikatan Nasional (PN), Tan Sri Muhyiddin Yassin menyeru pengundi Melayu di Selangor keluar mengundi pada pilihan raya negeri (PRN) kali ini.

Katanya, berdasarkan rekod pilihan raya umum (PRU) lalu, hampir 30 peratus pengundi Melayu tidak keluar mengundi.

“Mungkin mereka yakin, PN boleh menang tapi angka 30 peratus itu adalah jumlah undi yang besar.

“Kalau pengundi tersebut keluar, kita akan dapat menangkan tiga ke empat kerusi lagi.

“Justeru, saya minta jentera PN untuk turun bertemu pengundi dan mengingatkan mereka menunaikan tanggungjawab berkenaan pada 12 Ogos ini,” katanya ketika mahlis Pengumuman Calon PN Selangor di Taman Medan, malam tadi.

Muhyiddin yang juga Presiden Bersatu mengumumkan PN akan bertanding di kesemua 56 kerusi DUN di Selangor.

Sementara itu, Pengerusi PN Selangor, Datuk Seri Mohamed Azmin Ali yang dicalonkan di DUN Hulu Kelang melahirkan harapan agar semua pihak terbuka menerima calon yang dipilih parti untuk bertanding pada PRN Selangor.

Katanya, kini menjadi keutamaan untuk memperjuangkan nasib rakyat Selangor, bukannya kepentingan diri sendiri.

“Kita pilih calon ini kerana percaya mereka akan menjadi juru bicara, bukan duduk diam diri dalam dewan dan tidak berkata apa-apa.

“Mereka perlu bertekad kerana ini adalah amanah yang ALLAH SWT berikan dan rakyat gunakan undi mereka untuk pilih wakil.

“Jika kita gagal menunaikan amanah dan tanggungjawab itu, hadapilah ALLAH SWT nanti akan dipersoal apa yang dibuat terhadap oramg yang dipimpin di bawah,” katanya.


460 kematian babit penerima vaksin tiada kaitan dengan dos diterima

Jawatankuasa Khas Farmakovigilans Vaksin Covid-19 (JFK) mendapati 460 daripada 609 laporan kematian dalam kalangan penerima vaksin Covid-19, tiada kaitan dengan vaksin yang diterima.

Pengarah Bahagian Regulatori Farmasi Negara (NPRA) Dr Roshayati Mohamad Sani berkata 149 laporan lagi masih dalam proses penyiasatan sebelum dinilai oleh JFK.

Pada masa sama katanya NPRA menerima 56 laporan Kesan Advers Susulan Imunisasi (AEFI) melibatkan kematian dalam kalangan penerima vaksin dos penggalak yang memerlukan siasatan dan penilaian.

“JFK telah menjalankan penilaian ke atas 25 laporan yang telah lengkap penyiasatan dan didapati kes-kes kematian tersebut tiada hubung kait dengan vaksin yang diterima.

“Terdapat 31 laporan lagi masih dalam proses penyiasatan sebelum dibentangkan untuk penilaian oleh JFK,” katanya dalam kenyataan hari ini.

Menurutnya, sebanyak 131 kes atau 8.6 peratus daripada 1,526 laporan AEFI bagi dos penggalak vaksin Covid-19 yang dilaporkan hingga 1 April diklasifikasikan sebagai serius.

Pemberian dos penggalak bermula pada 13 Oktober tahun lepas dan setakat 1 April, sejumlah 15,813,417 daripada 68,924,040 dos vaksin Covid-19 yang diberikan di bawah Program Imunisasi Covid-19 Kebangsaan (PICK), adalah dos penggalak.

Dr Roshayati berkata setakat 1 April lalu sejumlah 1,340,321 dos vaksin Covid-19 telah diberikan kepada kanak-kanak berusia lima hingga 11 tahun.

“Setakat ini sejumlah 264 laporan AEFI dterima melibatkan kanak-kanak berusia lima hingga 11 tahun, bersamaan kadar 197 laporan bagi setiap sejuta dos.

“Kadar pelaporan AEFI bagi kanak-kanak ini adalah lebih rendah berbanding kadar keseluruhan pelaporan AEFI setakat ini atau 377 laporan bagi setiap sejuta dos.

“Daripada jumlah itu, majoriti laporan AEFI bagi golongan kanak-kanak adalah kesan tidak serius. Kesan paling kerap dilaporkan ialah demam, kegatalan pada kulit, pening dan sakit kepala,” katanya.

Mengenai laporan AEFI secara keseluruhan, Dr Roshayati berkata sejumlah 26,005 laporan AEFI vaksin Covid-19 dinilai termasuk 1,526 laporan melibatkan penerima dos penggalak dan 264 laporan bagi penerima vaksin kanak-kanak berusia lima hingga 11 tahun.

Menurutnya, 93 peratus atau 24,182 daripada AEFI yang dilaporkan adalah bagi kes yang tidak serius dan kesan advers yang paling kerap dilaporkan adalah demam, sakit pada tempat suntikan, sakit kepala, sakit otot dan keletihan yang biasanya akan pulih dalam masa satu hingga dua hari.

Beliau berkata daripada jumlah keseluruhan laporan AEFI yang diterima, terdapat 1,823 laporan yang dikategorikan sebagai AEFI serius berdasarkan klasifikasi Pertubuhan Kesihatan Sedunia (WHO).

Ia merujuk kepada kesan yang menyebabkan kemasukan ke dalam wad atau pemanjangan tempoh di wad, membahayakan nyawa, menyebabkan kehilangan upaya yang signifikan atau memerlukan intervensi untuk mencegah kerosakan kekal tubuh, menyebabkan kecacatan semasa lahir atau disyaki menyebabkan kematian.